Brussell 6.4.2005

KUMM(2005) 121 finali

2005/0050 (COD)

Proposta għal

DEĊIŻJONI TAL-PARLAMENT EWROPEW U TAL-KUNSILL

li tistabbilixxi Programm ta’ Qafas għall-Kompetittività u l-Innovazzjoni (2007-2013)

(preżentata mill-Kummissjoni) {SEK(2005) 433 }

MEMORANDUM TA’ SPJEGAZZJONI

1. INTRODUZZJONI

Il-Kunsill Ewropew ta’ Liżbona ta’ Marzu 2000 stabbilixxa l-għan li l-Ewropa ssir l-ekonomija msejsa fuq l-għarfien l-iktar kompetittiva u dinamika fid-dinja. Huwa saħaq fuq l-importanza li tinħoloq klima favorevoli għall-SMEs, u qies li hu importanti li l-aħjar prassi tinxtered u li tkun żgurata konverġenza ikbar bejn l-Istati Membri. Il-Kunsill Ewropew ta’ Gothenburg ta’ Ġunju 2001 fisser l-Istrateġija ta’ l-UE għall-Iżvilupp Sostenibbli bil-għan li t-tkabbir ekonomiku, l-inklużjoni soċjali u l-ħarsien ta’ l-ambjent jimxu id f’id. Il-modalità ta’ produzzjoni ta’ l-intrapriżi għandha rwol importanti fl-iżvilupp sostenibbli.

Fil-Komunikazzjoni tagħha dwar l-istrateġija mġedda ta’ Liżbona ta’ Frar 2005, il-Kummissjoni tipproponi li l-isforzi jkunu ffokati fuq "it-twettiq ta’ żvilupp iktar b’saħħtu u fit-tul u l-ħolqien ta’ impjiegi ġodda u aħjar"[1]. Għal dan jeħtieġ li jittieħdu azzjonijiet li jwasslu għat-tkabbir u l-kompetittività u li jagħmlu l-Ewropa post aktar attraenti fejn wieħed jinvesti u jaħdem. Hija tenfasizza l-ħtieġa li tkun stimolata l-inizzjattiva intraprenditorjali, li jinġibed biżżejjed kapital ta’ riskju sabiex jinbdew in-negozji, u li tinżamm bażi industrijali Ewropea b’saħħitha filwaqt li tkun iffaċilitata l-innovazzjoni u partikolarment l-eko-innovazzjoni, investimenti ikbar u aħjar fl-edukazzjoni u t-taħriġ, l-adozzjoni tat-teknoloġiji ta’ l-informatika u l-komunikazzjoni u l-użu sostenibbli tar-riżorsi.

Il-proċess ta’ Liżbona qiegħed b’mod ferm lill-kompetittività fiċ-ċentru ta’ l-attenzjoni politika. F’dawn l-aħħar snin kien hemm iktar tħassib sabiex jinkisbu koerenza u sinerġija ikbar fil-programmi u l-istrumenti Komunitarji li huma rilevanti biex jintlaħqu l-għanijiet ta’ Liżbona. Il-Kunsill tar-Rebbiegħa ta’ l-2003 sejjaħ għal[2] “strateġija integrata għall-kompetittività li għandha tiġi żviluppata mill-Kummissjoni, b’reviżjoni fuq bażi regolari ta’ kwistjonijiet orizzontali kif ukoll dawk settorjali”. Fir-reazzjoni tagħha[3] l-Kummissjoni ressqet analiżi preliminari ta’ l-oqsma ta’ attività rilevanti, iżda stqarret il-ħsieb tagħha li tressaq proposti fil-qafas tal-ħidma ta’ tħejjija għall-perjodu tal-baġit li jmiss, li jiddefinixxu l-proġett politiku għall-Unjoni mkabbra mill-2007 sa l-2013. Il-Kummissjoni għalhekk issuġġeriet[4] f’Lulju ta’ l-2004, fil-kuntest tal-proposti tagħha għall-perjodu tal-baġit li jmiss, programm ta’ qafas għall-kompetittività u l-innovazzjoni.

2. IL-PROGRAMM TA’ QAFAS GħALL-KOMPETITTIVITÀ U L-INNOVAZZJONI

Il-Programm ta’ Qafas għall-Kompetittività u l-Innovazzjoni (CIP) se jgħaqqad f’qafas komuni programmi ta’ appoġġ Komunitarji speċifiċi u partijiet rilevanti ta' programmi Komunitarji oħra f’oqsma essenzjali għaż-żieda tal-produttività, t-titjib tal-kapaċità għall-innovazzjoni u t-tkabbir sostenibbli fl-Ewropa, filwaqt li fl-istess ħin jiġu indirizzati issues ambjentali komplementari. Dan jikkonċerna l-miżuri Komunitarji fis-seħħ li ġejjin: id-Deċiżjoni tal-Kunsill 96/413/KE[5] dwar il-miżuri għat-tisħiħ tal-kompetittività ta’ l-industrija Ewropea; id-Deċiżjoni tal-Kunsill 2000/819/KE[6] dwar il-programm multi-annwali għall-impriżi u intraprenditorija, u b'mod partikolari għall-impriżi żgħar u ta' daqs medju (SMEs); ir-Regolament (KE) Nru 1655/2000[7] tal-Parlament Ewropew u tal-Kunsill dwar l-Istrument Finanzjarju għall-Ambjent (LIFE); id-Deċiżjoni 2256/2003/KE tal-Parlament u tal-Kunsill dwar programm multi-annwali għas-sorveljanza tal-pjan ta’ azzjoni e Europe 2005, it-tixrid ta’ l-aħjar prassi u t-titjib tas-sigurtà tan-netwerks u t-tagħrif; id-deċiżjoni tal-Kunsill 2001/48/KE dwar programm Komunitarju multi-annwali bil-għan li jistimola l-iżvilupp u l-użu tal-kontenut diġitali Ewropew fuq in-netwerks globali u sabiex jippromwovi d-diversità lingwistika fis-soċjetà ta' l-informazzjoni; ir-Regolament tal-Kunsill (KE) Nru 2236/95 dwar regoli ġenerali għall-għoti ta’ għajnuna finanzjarja Komunitarja fil-qasam tan-netwerks trans-Ewropej, , id-Deċiżjoni 1336/97/KE[8] tal-Parlament Ewropew u tal-Kunsill dwar serje ta’ linji gwida għan-netwerks tat-telekomunikazzjonijiet trans-Ewropej; u d-Deċiżjoni 1230/2003/KE[9] tal-Parlament Ewropew u tal-Kunsill dwar programm multi-annwali għall-azzjonijiet fil-qasam ta’ l-enerġija: 'Enerġija Intelliġenti – Ewropa’ bil-għan li jappoġġa l-effiċjenza ta’ l-enerġija u għejun ġodda ta’ l-enerġija li jiġġeddu fis-setturi kollha inkluż dak tat-trasport.

Is-CIP se jipprovdi bażi legali sinifikanti u koerenti għall-azzjonijiet Komunitarji li lkoll għandhom l-għan ewlieni li jtejbu l-kompetittività u l-innovazzjoni, li jikkomplimentaw l-attivitajiet orjentati lejn ir-riċerka mmexxija 'l quddiem mill-Programm ta’ Qafas Komunitarju għar-Riċerka u Żvilupp u Dimostrazzjoni Teknoloġiku. B’hekk ikun iktar viżibbli u jinftiehem aħjar mill-pubbliku. Madankollu, l-għanijiet u l-gruppi fil-mira tas-CIP huma varji u għalhekk l-istruttura tas-CIP, tagħraf il-ħtieġa li tinżamm il-viżibbiltà tal-komponenti individwali tagħha. Għalhekk is-CIP se jkun magħmul minn sub-programmi speċifiċi: il-Programm għall-Intraprenditorija u l-Innovazzjoni, il-Programm ta’ Appoġġ għall-politika dwar it-Teknoloġija ta' l-Informatika u l-Komunikazzjoni (ICT - Information and Communication Technology ), u l-Programm għall-Enerġija Intelliġenti - Ewropa.

Is-CIP se jkun miftuħ għall-parteċipazzjoni ta’ membri taż-ŻEE, pajjiżi kandidati u pajjiżi tal-Balkani tal-Punent. Pajjiżi terzi oħra, partikolarment pajjiżi ġirien jew pajjiżi interessati li jikkooperaw mal-Komunità fir-rigward ta’ attivitajiet dwar l-innovazzjoni, jistgħu jieħdu sehem fil-programm ta’ qafas jekk ftehim bilaterali magħhom jipprovdu għal dan.

Il-Programm għall-Intraprenditorija u l-Innovazzjoni

Il-Kunsill Ewropew tar-Rebbiegħa ta' l-2004 saħaq[10] li "l-kompetittività, l-innovazzjoni, u l-promozzjoni ta’ kultura intraprenditorjali huma kundizzjonijiet ewlenin għall-iżvilupp – essenzjali għall-ekonomija kollha kemm hi – u partikolarment importanti għall-impriżi ż-żgħar u ta’ daqs medju". Saħaq ukoll[11] li "L-iżvilupp, sabiex ikun sostenibbli, m'għandux jagħmel ħsara lill-ambjent. L-iżviluppgħandu jiġi sseparat minn impatti ħżiena fuq l-ambjent. Huma meħtieġa teknoloġiji nodfa sabiex is-sinerġiji bejn l-impriżi u l-ambjent jiġu sfruttati bis-sħiħ."

It-Trattat[12] jipprovdi l-bażi lill-Komunità u l-Istati Membri sabiex dawn jiżguraw li l-kundizzjonijiet meħtieġa għall-kompetittività ta’ l-impriżi Komunitarji jeżistu. Attivitajiet bħal dawn jinkludu l-faċilitazzjoni ta’ l-aġġustament għal bidliet strutturali, t-tħeġġiġ ta’ ambjent favorevoli għall-intraprenditorija u l-SMEs, t-tħeġġiġ ta’ ambjent favorevoli għall-kooperazzjoni bejn l-impriżi, kif ukoll attivitajiet li jħeġġu l-isfruttament itjeb tal-potenzjal għall-innovazzjoni ta' l-impriżi.

Il-Komunità bħalissa tappoġġa l-iżvilupp tal-politika dwar l-impriżi u l-intraprenditorija, u s-servizzi għall-appoġġ tan-negozju u l-istrumenti finanzjarji Komunitarji għall-SMEs taħt il-Programm Multi-annwali. Barra minn hekk, il-Kummissjoni twettaq analiżi u azzjonijiet bil-għan li tiddefinixxi u tippromwovi l-istrateġiji tal-kompetittività għas-setturi ta’ l-industrija u s-servizzi Ewropej, inklużi d-determinanti settorjali tal-kompetittività industrijali. Is-sitt programm ta' qafas għar-riċerka, l-iżvilupp u d-dimostrazzjoni teknoloġiku jappoġġa firxa ta' azzjonijiet meħtieġa għat-tisħiħ tal-ħila teknoloġika ta' l-Ewropa u t-titjib tar-rendiment ta' l-innovazzjoni tagħha[13]. Il-Programm LIFE joffri appoġġ lil sistemi u metodi innovattivi fil-qasam ambjentali. Parti kbira ta’ dan l-appoġġ jingħata lill-SMEs, għad-dimostrazzjoni ta’ varjetà ta’ teknoloġiji nodfa f’oqsma ewlenin bħalma huma l-kwalità ta’ l-ilma u r-riċiklaġġ ta’ l-iskart.

Il-Programm għall-Intraprenditorija u l-Innovazzjoni se jġib flimkien attivitajiet dwar l-intraprenditorija, l-SMEs, il-kompetittività industrijali u l-innovazzjoni. Dan se jimmira speċifikament lill-impriżi ż-żgħar u ta' daqs medju[14], minn hi-tech "gazelles” sal-micro-impriżi u impriżi tal-familji tradizzjonali li jirrapprezentaw l-biċċa l-kbira tal-impriżi fl-Ewropa. Dan se jkopri s-setturi ta’ l-industrija u tas-servizzi. Se jħeġġeġ ukoll l-intraprenditorija u l-imprendituri potenzjali kemm b'mod ġenerali kif ukoll bħala parti ta’ gruppi fil-mira partikolari, filwaqt li tingħata attenzjoni speċjali lil kwistjonijiet dwar l-ugwaljanza bejn is-sessi. Il-Programm se jikkontribwixxi sabiex iż-żagħżagħ jitħeġġu jiżviluppaw spirtu intraprenditorjali u se jippromwovi l-ħolqien ta’ imprendituri żagħżagħ kif imħeġġeġ fil-Patt Ewropew għaż-Żagħżagħ.[15] Ser ikun strument importanti, għalkemm mhux l-uniku wieħed, għall-implimentazzjoni ta’ azzjonijiet ewlenin fl-oqsma strateġiċi tal-politika stipulati fl-“Aġenda Ewropea għall-Intraprenditorija”[16] u għall-għoti ta’ appoġġ fuq livell Komunitarju għall-azzjonijiet ta’ l-Istati Membri fit-twettiq ta’ l-għanijiet tal-Karta Ewropea għall-Impriżi ż-Żgħar[17]. Minkejja li huma indirizzati speċifikament mill-Programm għall-Intraprenditorija u l-Innovazzjoni, l-interessi ta’ l-SMEs se jkunu riflessi matul is-CIP kollu.

Il-Programm għall-Intraprenditorija u l-Innovazzjoni se jkun ukoll wieħed mill-istrumenti li jappoġġaw l-implimentazzjoni tal-Pjan ta’ Azzjoni għat-Teknoloġiji Ambjentali[18], li għandu l-għan li jneħħi x-xkiel sabiex ikun utilizzat il-potenzjal kollu tat-teknoloġiji ambjentali li jħarsu l-ambjent filwaqt li jikkontribwixxi għat-tkabbir tal-kompetittività u ta’ l-ekonomija, biex b’hekk jiżgura li matul is-snin li ġejjin l-Unjoni Ewropea tieħu rwol ewlieni fl-iżvilupp u fl-applikazzjoni ta’ teknoloġiji ambjentali, u jimmobilizza l-partijiet interessati kollha fl-appoġġ ta’ dawn l-għanijiet. Il-Kunsill Ewropew tar-Rebbiegħa ta’ l-2004 laqa’ l-Pjan ta’ Azzjoni u sejjaħ għall-implimentazzjoni tiegħu. Huwa stieden, b’mod partikolari, lill-Kummissjoni u l-Grupp tal-Bank Ewropew għall-Investiment (EIB) sabiex jesploraw il-mobilizzazzjoni tal-firxa ta’ strumenti finanzjarji għall-promozzjoni ta' dawn it-teknoloġiji. Il-komunikazzjoni[19] tal-Kummissjoni lill-Kunsill Ewropew tar-Rebbiegħa ta’ l-2005 ukoll saħqet fuq il-ħtieġa ta’ promozzjoni qawwija ta’ l-eko-innovazzjoni, u stqarret li l-Kummissjoni se żżid il-promozzjoni tat-teknoloġiji ambjentali.

L-innovazzjoni hija proċess tan-negozju marbut ma’ l-isfruttament ta’ opportunitajiet ġodda tas-suq għal prodotti, servizzi jew proċessi tan-negozju ġodda. Fil-fatt, pressjoni kompetittiva qawwija hija indispensabbli sabiex tipprovdi inċentivi b’saħħithom ħalli l-kumpaniji jibqgħu iwettqu l-innovazzjoni u r-riċerka u l-iżvilupp teknoloġiku. Dan huwa marbut fil-qrib mad-disponibbiltà li wieħed jieħu r-riskji u jesperimenta b'ideat ġodda fis-suq, u d-disponibbiltà tal-kapital ta’ riskju huwa essenzjali. L-innovazzjoni insuffiċjenti hija kawża primarja tar-rendiment diżappuntanti fl-iżvilupp fl-Ewropa. Il-Programm għall-Intraprenditorija u l-Innovazzjoni għalhekk se jappoġġa attivitajiet orizzontali li jtejbu, iħeġġu, u jippromwovu l-innovazzjoni (inkluża l-eko-innovazzjoni) fl-impriżi. Dan se jinkludi t-tħeġġiġ ta’ innovazzjoni speċifika għas-settur, raggruppamenti, assoċjazzjonijiet pubbliċi-privati ta' innovazzjoni, u l-applikazzjoni tal-ġestjoni ta’ l-innovazzjoni. Se jikkontribbwixxi wkoll għall-għoti ta’ servizzi ta’ appoġġ lill-innovazzjoni fuq livell reġjonali, b’mod partikolari għat-trasferiment ta’ tagħrif u teknoloġiji trans-nazzjonali u għall-ġestjoni tal-proprjetà intellettwali u industrijali.

Il-Kunsill dwar il-Kompetittività tat-13 ta’ Mejju 2003 talab lill-Istati Membri sabiex jiddefinixxu l-għanijiet ta' politika tagħhom fil-qasam ta’ l-innovazzjoni li jirrifflettu l-karatteristiċi speċifiċi tas-sistemi ta’ l-innovazzjoni tagħhom. Il-Programm għall-Intraprenditorija u l-Innovazzjoni se jappoġġa l-iżvilupp tat-tmexxija ta’ u l-kultura ta’ l-innovazzjoni permezz ta’ analiżi u sorveljanza tar-rendiment ta’ l-innovazzjoni, u l-iżvilupp u l-koordinament tal-politika dwar l-innovazzjoni. Il-Programm se jappoġġa t-tagħlim reċiproku għall-eċċellenza fit-tfassil tal-politika nazzjonali u reġjonali dwar l-innovazzjoni, ser iħeġġeġ il-kooperazzjoni bejn atturi pubbliċi u privati ta’ l-innovazzjoni, se jippromwovi l-għarfien dwar l-innovazzjoni u jxerred prassi tajba ta' l-innovazzjoni.

L-aċċess fqir għall-forom xierqa ta' finanzjament huwa kkwotat ta' spiss bħala x-xkiel ewlieni għall-innovazzjoni ta' l-intraprenditorija u l-impriżi[20]. Din il-problema tista’ tiħrax bl-istandards ta’ kontabilità ġodda li se jagħmlu l-banek iktar sensittivi għar-riskju u jwasslu għall-kultura ta’ klassifikazzjoni ( rating ). Il-Programm Għall-Intraprenditorija u l-Innovazzjoni se jindirizza differenzi tas-suq persistenti u magħrufa li jwasslu għal aċċess fqir għall-interess ta’ l-azzjonisti, il-kapital ta’ riskju u self lill-SMEs, permezz ta’ l-Istrumenti Komunitarji Finanzjarji mħaddma f'isem il-Kummissjoni mill-Fond Ewropew għall-Investiment (EIF – European Investment Fund), l-istituzzjoni speċjalizzata tal-Komunità li toffri kapital ta' riskju u strumenti ta' garanzija għall-SMEs. Taħt il-Programm Multi-annwali, evalwazzjonijiet indipendenti identifikaw l-approċċ imsejjes fuq is-suq u l-implimentazzjoni permezz ta' l-EIF ta’ dawn l-istrumenti bħala l-aħjar prassi[21]. Dawn, għalhekk, se jitkomplew u se jiġu adattati fil-programm il-ġdid.

L-Istrumenti Finanzjarji Komunitarji għall-SMEs se jiffaċilitaw l-provvista ta’ kapital tal-bidu u tal-fażijiet bikrija għal kumpaniji innovattivi li għadhom se jibdew jew li għadhom fil-fażijiet bikrija. Il-Faċilità għat-Tkabbir Għoli u l-Innovazzjoni għall-SMEs (GIF – High Growth ) se taqsam ir-riskji u l-premji ma’ l-investituri azzjonarji privati sabiex b’hekk ikollha influwenza importanti għall-provvista ta’ interess azzjonarju lil kumpaniji innovattivi. L-istrumenti GIF se jżidu l-provvista ta’ interess azzjonarju ta’ żvilupp lill-SMEs innovattivi fil-fażijiet bikrija u fil-fażi ta’ espansjoni, sabiex b’hekk dawn ikollhom aċċess għall-kapital konsegwenti li jgħinhom iwasslu l-prodotti u s-servizzi tagħhom fis-suq u jkomplu l-attivitajiet ta’ riċerka u żvilupp.

Il-Faċilità ta’ Garanzija ta’ l-SMEs se tkompli toffri kontra-garanziji u ko-garanziji sabiex ikunu ggarantiti skemi li qed joperaw f'pajjiżi eliġibbli, u jidderiġu l-garanziji lejn intermedjarji finanzjarji. Din se tindirizza primarjament fallimenti tas-suq: (i) fl-aċċess ta' SMEs b'potenzjal għat-tkabbir għal self (jew sostituti għas-self bħalma hu l-kiri fit-tul); (ii) fl-għoti ta’ mikro-kreditu u (iii) fl-aċċess għall-interess azzjonarju jew kważi -interess azzjonarju. (iv) Tieqa ġdida ta’ sigurtà se timmobilizza l-finanzjament addizzjonali tad-dejn għall-SMEs taħt arranġamenti xierqa ta’ qsim ta’ riskji ma’ l-istituzzjonijiet individwati.

Skema għall-Bini tal-Kapaċità se tappoġġa l-ħila ta’ intermedjari finanzjari li jiffukaw fuq aspetti addizzjonali ta’ investiment u teknoloġija. Se tittieħed ukoll azzjoni sabiex ikun iffaċilitat il-finanzjament ta’ SMEs f’pajjiżi fejn l-intermedjazzjoni tal-banek hija ferm inqas mill-medja ta’ l-UE.

Servizzi Ewropej ta’ appoġġ għan-negozji u l-innovazzjoni għandhom rwol importanti fl-assigurazzjoni ta’ l-aċċess ta’ l-SMEs għal tagħrif marbut mal-ħidma u l-opportunitajiet tas-suq intern għal prodotti u servizzi, kif ukoll fit-trasferiment trans-nazzjonali ta’ l-innovazzjoni, t-tagħrif u t-teknoloġija. Dawn is-servizzi jistgħu ikollhom rwol mifrux partikolarment fil-promozzjoni u t-tixrid ta’ tagħrif dwar, u riżultati ta’, programmi Komunitarji kif ukoll billi jipprovdu interazzjoni bejn il-Kummissjoni u l-SMEs.

Il-Programm għall-Intraprenditorija u l-Innovazzjoni se jappoġġa wkoll żvilupp pożittiv tal-politika permezz ta’ stabbiliment ta’ punti ta’ referenza, studji u skambji ta' prassi tajba bejn awtoritajiet nazzjonali u reġjonali u esperti oħra fl-oqsma tal-politika dwar l-impriżi, l-intraprenditorija, l-innovazzjoni u l-kompetittività. Dan se jaħdem flimkien ma’ l-Istati Membri u pajjiżi oħra parteċipanti sabiex itejjeb l-ambjent regolatorju u amministrattiv għan-negozju. Azzjonijiet ta’ ġemellaġġ bejn l-awtoritajiet fuq livell nazzjonali u reġjonali jistgħu jinbdew bħala mezz ta’ segwitu għar-rakkomandazzjonijiet ta’ tali attivitajiet ta’ żvilupp ta’ politika.

Il-Programm ta’ Appoġġ għall-Politika dwar l-ICT

Azzjonijiet għall-promozzjoni ta’ l-adozzjoni ta’ Teknoloġiji ta’ l-Informatika u l-Komunikazzjoni (ICTs) fin-negozji, fl-amministrazzjonijiet u fis-servizzi tas-settur pubbliku fil-biċċa l-kbira twettqu fil-kuntest ta’ l-inizzjattiva eEurope li tħeġġeġ il-koordinament ta’ l-Azzjonijiet ta’ l-Istati Membri.[22] Dawn jinkludu l-finanzjament Komunitarju ta’ l-iskema eTEN (TEN Telecom)[23], li tappoġġa l-validazzjoni u l-implimentazzjoni ta’ servizzi trans-Ewropej imsejsa fuq l-ICT. Din tinkludi wkoll il-programm eContent[24], li għandu l-għan li jrawwem l-iżvlupp ta’ kontenut diġitali Ewropew innovattiv u MODINIS, li tipprovdi appoġġ dirett lil attivitajiet ta’ benchmarking , studji, fora u azzjonijiet ta’ promozzjoni u tkabbir ta’ l-għarfien li jgħinu l-implimentazzjoni ta' eEurope.

L-adozzjoni ta’ l-ICTs kemm mis-settur privat kif ukoll dak pubbliku huwa element ewlieni fit-titjib tar-rendiment ta’ l-innovazzjoni u l-kompetittività. L-ICTs jipprovdu s-sinsla għall-ekonomija tat-tagħrif. Huma wkoll katalizzaturi għall-bidla organizzazzjonali u l-innovazzjoni. Minbarra li hu settur ta' żvilupp kbir , l-ICTs jirrappreżentaw parti sostanzjali, li qed tiżdied, tal-valur miżjud tal-prodotti u s-servizzi kollha. Fl-UE per eżempju, minn madwar 1.4% tkabbir annwali tal-produttività bejn l-1995 u l-2000, huwa stmat li madwar 0.7% kien riżultat ta’ l-ICTs.

L-ICTs jgħinu sabiex tintlaħaq id-domanda li qed tikber għal kura medika aħjar (eHealth), għal edukazzjoni effiċjenti u tagħlim għal matul il-ħajja, għal kwalità tal-ħajja aħjar fix-xjuħija, għal iktar sigurtà u inklużjoni kif ukoll parteċipazzjoni aħjar. L-ICTs jippermettuli s-servizzi pubbliċi u kontenut diġitali ġdid jitwasslu b’mod iktar effiċjenti u b’mod iktar immirat, aktar adattat għall-utent u iktar aċċessibbli. Madankollu, investimenti fl-ICTs u fl-użu ta’ servizzi online fl-Ewropa huma inqas u jieħdu iktar ħin meta mqabbla ma’ dawk tal-kompetituri ewlenin tagħna, speċjalment fis-setturi tas-servizzi. Bejn l-1995 u l-2001, l-investiment fi prodotti kapitali tat-teknoloġija informatika kienu 1.6% tal-PGD inqas mill-Istati Uniti[25]. Minkejja li r-responsabbiltà primarja għall-programmi ta’ investiment taqa’ fuq in-negozji u l-amministrazzjonijiet nazzjonali, hemm rwol Komunitarju. Il-Kunsill Telecom, għalhekk, f’Diċembru 2004 sejjaħ għal politika komprensiva dwar l-ICT. Dan kien ikkonfermat mill-Kunsill Ewropew ta’ Marzu 2005 li talab lill-Kummissjoni sabiex tħejji inizjattiva ġdida dwar is-soċjetà ta’ l-informazzjoni.

Il-Programm ta’ Appoġġ għall-Politika dwar l-ICT speċifiku se jkun wieħed mill-modi ta’ kif jinghata appoġġ lill-azzjonijiet fl-inizjattiva l-ġdida msejħa "i2010: Is-Soċjetà ta’ l-Informazzjoni Ewropea” kif imħabbra fil-Komunikazzjoni mill-Kummissjoni dwar strateġija mġedda ta’ Liżbona ta’ Frar 2005[26]. Dan għandu jistimola l-adozzjoni iktar wiesa’ ta’ l-ICT miċ-ċittadini, n-negozji u l-gvernijiet u jimmira lejn iż-żieda ta’ l-investiment pubbliku fl-ICT. Il-programm se jibni fuq il-lezzjonijiet mgħallma mill-programmi eTen, eContent u MODINIS filwaqt li jtejjeb is-sinerġiji bejniethom u jtejjeb l-impatt tagħhom. Il-programm se jappoġġa azzjonijiet għall-iżvilupp ta’ l-ispazju waħdieni Ewropew ta’ l-informazzjoni u għat-tisħiħ tas-suq intern tal-prodotti u servizzi ta’ l-informazzjoni. Huwa għandu l-għan li jistimola l-innovazzjoni permezz ta’ adozzjoni iktar wiesa’ ta’ ICTs, u investiment fihom, sabiex tkun żviluppata soċjetà ta’ l-informazzjoni inklussiva, servizzi iktar effiċjenti u effettivi f’oqsma ta’ interess pubbliku u sabiex titjieb il-kwalità tal-ħajja. Se jindirizza wkoll il-frammentazzjoni tas-suq tal-kontenut diġitali Ewropew, billi jappoġġa l-produzzjoni u d-distribuzzjoni ta’ kontenut Ewropew online u jippromwovi d-diversitajiet kulturali u lingwistiċi ta’ l-Ewropa, u jiġi segwit mill-2008 mill-programm eContent+ li kien adottat dan l-aħħar mill-Kunsill u l-Parlament Ewropew.

Minkejja li l-biċċa l-kbira ta' l-appoġġ finanzjarju għall-implimentazzjoni u l-aħjar użu ta’ l-ICT tiġi mis-settur privat u l-Istati Membri, l-appoġġ Komunitarju jippermetti, b’mod partikolari, l-iżvilupp ta’ strateġiji komuni u azzjonijiet ikkoordinati, il-qsim ta’ l-aħjar prassi u l-implimentazzjoni ta’ soluzzjonijiet interoperabbli madwar l-Unjoni. Dan għandu wkoll rwol ewlieni fil-promozzjoni ta’ ambjent multilingwistiku li jirrispetta d-diversità kulturali. Azzjoni Komunitarja hija wkoll essenzjali sabiex tkun żgurata l-artikolazzjoni xierqa ma’ politika oħra ta’ l-UE, inklużi l-oqsfa regolatorji għall-eCommunications u t-Televiżjoni Mingħajr Fruntieri kif ukoll is-suq intern, l-impjiegi, l-edukazzjoni u ż-żagħżagħ, l-iżvilupp sostenibbli, is-sigurtà u l-politika dwar il-kummerċ.

Il-Programm Enerġija Intelliġenti - Ewropa

Il-programm Enerġija Intelliġenti – Ewropa (2003-2006)[27] se jitkompla u jitkabbar taħt is-CIP. Ibbażat fuq l-Artikolu 175(1) tat-Trattat, huwa l-għan tal-programm Enerġija Intelliġenti – Ewropa li jappoġġa l-iżvilupp sostenibbli meta dan jirrelata ma’ l-enerġija u li jikkontribwixxi għall-ilħuq ta’ għanijiet ġenerali ta’ ħarsien ta’ l-ambjent, sigurtà tal-provvista u l-kompetittività.

Kważi 94% ta’ l-emissjonijiet tal-gassijiet b'effett ta’ serra huma riżultat tal-konsum ta’ l-enerġija, u t-trasport huwa responsabbli għal 90% taż-żidiet ta' emissjonijiet ta' CO2. L-effiċjenza ta’ l-enerġija u l-għejun ta’ enerġija li tista’ tiġġedded huma essenzjali sabiex jintlaħqu l-ħtiġijiet ta’ Kyoto u sabiex titnaqqas id-dipendenza dejjem tiżdied Ewropea, fuq l-importazzjonijiet ta' l-enerġija, li jistgħu ilaħħqu mas-70% fl-2030. L-Unjoni qed taħdem lejn l-għan ambizzjuż ta' sehem ta’ 12% ta’ enerġija li tiġġedded f’konsum gross intern sa l-2010[28] u sabiex jitnaqqas iżjed il-konsum finali ta’ l-enerġija, imma dawn l-għanijiet mhux se jintlaħqu jekk ma tittiħidx azzjoni addizzjonali fil-livelli ta' l-Istati Membri u tal-Komunità. L-Unjoni stipulat għanijiet kwantitattivi ċari għaliha nnifisha għall-adozzjoni ta’ enerġija intelliġenti li għandhom jintlaħqu sa l-2010. Dawn jinkludu l-irduppjar tas-sehem ta’ għejun li jiġġeddu ta’ l-enerġija fil-konsum ta’ l-enerġija fl-UE sabiex jilħaq it-12%, iż-żieda għal 21% fis-sehem ta’ l-elettriku ġġenerat minn għejun li jiġġeddu, u ż-żieda tas-sehem tal-bio-fjuwils sal-5.75% għall-petrol u dijżil kollu użat għat-trasport. Numru ta’ għanijiet iktar kwalitattivi għandhom jintlaħqu wkoll bħalma huma l-bejgħ miżjud ta’ prodotti/ appliances li jiffrankaw l-enerġija u l-espansjoni tal-ko-ġenerazzjoni b’rendiment għoli. Żewġ proposti importanti saru sabiex l-Istati Membri jnaqqsu iżjed l-ammont ta’ enerġija għall-konsum finali b’1% kull sena u għat-tnaqqis tal-konsum ta' l-enerġija minn prodotti li jużaw l-enerġija u numru ta' prodotti li huma konformi mal-ħtiġijiet ta' l- eco-design .

Flimkien ma’ dawn il-miżuri leġiżlattivi, il-Komunità qed tmexxi programmi li jgħinu l-implimentazzjoni ta’ leġiżlazzjoni Komunitarja. Il-programm Enerġija Intelliġenti – Ewropa huwa l-programm Komunitarju mhux teknoloġiku fil-qasam ta’ l-enerġija li jiffoka fuq it-tneħħija ta’ xkiel mhux teknoloġiku, il-ħolqien ta’ opportunitajiet tas-suq u t-tkabbir ta’ l-għarfien.

Evalwazzjoni ex-ante tal-programm li se jsegwi l-programm "Enerġija Intelliġenti - Ewropa" sabet li l-programm attwali huwa effettiv f'termini ta' nfiq u li l-programm il-ġdid għandu jipprovdi kontinwità.

Il-Programm Enerġija Intelliġenti – Ewropa taħt is-CIP, għalhekk, għandu l-għan li jaċċellera l-azzjoni fir-rigward ta’ l-istrateġija u l-għanijiet Komunitarji miftiehma fil-qasam ta’ l-enerġija sostenibbli, partikolarment: sabiex ikunu ffaċilitati l-iżvilupp u l-implimentazzjoni tal-qafas regolatorju ta’ l-enerġija; sabiex jiżdied il-livell ta’ investiment f’teknoloġiji ġodda u li jagħtu l-aħjar rendiment u sabiex tiżdied l-adozzjoni u d-domanda għall-effiċjenza ta’ l-enerġija, l-għejun li jiġġeddu ta’ l-enerġija u d-diversifikazzjoni ta’ l-enerġija, inkluż fit-trasport, permezz tal-promozzjoni ta' għarfien u tagħrif bejn l-atturi ewlenin fl-UE. Il-programm se jgħin sabiex jimtela l-vojt bejn id-dimostrazzjoni b’suċċess ta’ teknoloġiji innovattivi u l-introduzzjoni effettiva tagħhom fis-suq sabiex ikun hemm implimentazzjoni wiesa’. Dan se jgħin sabiex tissaħħaħ il-kapaċità amministrattiva kemm sabiex jiġu żviluppati l-istrateġiji u l-politika kif ukoll sabiex jiġu implimentati r-regolamenti eżistenti, partikolarment fir-rigward ta’ l-Istati Membri l-ġodda. Il-programm għandu wkoll l-għan ta’ tkabbir ekonomiku sostenibbli bil-ħolqien ta’ impjiegi, iktar koeżjoni soċjali u kwalità ogħla tal-ħajja, filwaqt li jkun evitat il-ħela ta’ riżorsi naturali.

Il-programm se jinqasam fi tliet oqsma speċifiċi: (i) effiċjenza ta’ l-enerġija u l-użu razzjonali ta’ l-enerġija, b’mod partikolari fis-setturi tal-bini u l-industrija (‘SAVE’); (ii) għejun li jiġġeddu ta’ l-enerġija ġodda għall-produzzjoni ċentralizzata u deċentralizzata ta’ l-elettriku u s-sħana u l-integrazzjoni tagħhom fl-ambjent lokali u s-sistemi ta’ l-enerġija (‘ALTENER’); (iii) aspetti tat-trasport marbuta ma' l-enerġija, id-diversifikazzjoni tal-fjuwils, per eżempju permezz ta' għejun ta’ l-enerġija li jiġġeddu ġodda jew li qed jiġu żviluppati, u fjuwils li jiġġeddu u effiċjenza ta' l-enerġija fit-trasport ('STEER'). Barra minn hekk, il-Programm se jipprovdi l-finanzjament għal inizjattivi orizzontali li jintegraw l-effiċjenza ta’ l-enerġija u l-għejun li jiġġeddu ta’ l-enerġija f’bosta setturi ta’ l-ekonomija u/jew jikkombinaw strumenti, għodda u atturi varji fi ħdan l-istess azzjoni jew proġett.

Id-dimensjoni internazzjonali tal-Programm Enerġija Intelliġenti ('COOPENER') se titkompla fil-qafas ta' l-istrumenti ta' assistenza esterna ġodda proposti mill-Kummissjoni f'Settembru 2004[29].

Żewġ tipi ewlenin ta’ proġetti se jkunu appoġġati: minn banda proġetti għall-promozzjoni u t-tixrid, li għandhom jippromwovu kundizzjonijiet ġenerali favorevoli għal teknoloġiji ta’ l-enerġija sostenibbli, inklużi l-istrutturi amministrattivi, l-għarfien ġenerali, il-kooperazzjoni orizzontali u vertikali u n- networking kif ukoll l-implimentazzjoni aħjar tal-qafas regolatorju; u fuq l-oħra proġetti ta’ replikazzjoni li jħeġġu sistematikament l-implimentazzjoni ta’ teknoloġiji ġodda ta’ l-enerġija sostenibbli.

Fir-rigward ta’ l-implimentazzjoni u l-ġestjoni tal-programm, il-Kummissjoni qed tikkunsidra li ttawwal it-terminu ta’ l-“Aġenzija Eżekuttiva għall-Enerġija Intelliġenti" li għadha kif inħolqot u tiddelega lil dan il-korp dawk il-ħidmiet ta’ tmexxija tal-programm li ma jinvolvux għażliet politiċi.

3. TMEXXIJA TAL-PROGRAMM TA’ QAFAS ĠDID GħALL-KOMPETITTIVITÀ U L-INNOVAZZJONI

Minkejja li l-programmi komponenti tas-CIP se jiġu megħjuna mill-kumitati ta’ tmexxija tagħhom stess u se jistabbilixxu l-programmi ta’ ħidma tagħhom, is-CIP se tipprovdi strateġija koerenti għall-għanijiet komuni. Strumenti ta’ implimentazzjoni ħafna drabi se jservu iktar minn programm wieħed, sabiex b'hekk ikunu iktar ċari għal min jużahom. Is-CIP, għalhekk, se tkun eħfef mill-arranġamenti attwali fejn jeżistu f’daqqa skemi u strumenti multipli ta’ finanzjament.

Per eżempju:

- L- istrumenti Komunitarji finanzjarji se jappoġġaw l-SMEs fis-setturi tradizzjonali, u dawk li qed jinvestu fl-ICTs, l-innovazzjoni u t-teknoloġiji ambjentali.

- Servizzi ta’ appoġġ għan-negozju u l-innovazzjoni se jkollhom rwol importanti fl-assigurazzjoni ta’ l-aċċess ta' l-SMEs għal tagħrif marbut ma’ l-funzjonament u l-opportunitajiet tas-suq intern, jagħti feedback lill-SMEs għall-iżvilupp tal-politika u l-evalwazzjonijiet ta’ l-impatt, u jgħin l-impriżi jikkooperaw minn pajjiż għall-ieħor. Imma dawn se jxerrdu wkoll it-tagħrif u jkabbru l-għarfien dwar il-politika marbuta ma’ l-innovazzjoni, il-leġiżlazzjoni, u l-programmi ta’ appoġġ, jippromwovu l-użu tar-riżultati ta’ programmi ta’ riċerka u jipprovdu servizzi ta’ sensar għat-trasferiment tat-teknoloġija u l-għarfien, u għat-twaqqif ta’ assoċjazzjonijiet bejn l-atturi ta’ l-innovazzjoni[30].

- In- networking bejn il-partijiet interessati se jkun essenzjali għall-programm. Dan jiffaċilita t-trasferiment ta’ għarfien u ideat, li fih innifsu huwa kundizzjoni kruċjali għall-innovazzjoni.

Ċerti ħidmiet marbuta mal-programmi speċifiċi huma ppjanati li jkunu mmexxija b’mod indirett mill-Kummissjoni permezz ta’ l-użu ta’ aġenziji eżekuttivi ġodda u/jew l-adattament ta' aġenziji eżekuttivi eżistenti. Dan japplika b’mod partikolari għal proġetti fil-qasam ta’ l-enerġija li se jkunu mmexxija u implimentati mill-‘Aġenzija Eżekuttiva għall-Enerġija Intelliġenti’ estiża. L-istrumenti finanzjarji Komunitarji għall-SMEs se jkunu primarjament immexxija mill-EIF. Il-kooperazzjoni ma’ istituzzjonijiet finanzjarji internazzjonali se tinvolvi banek ta’ l-iżvilupp internazzjonali bħalma hu l-Bank Ewropew għar-Rikostruzzjoni u l-Iżvilupp (EBRD).

4. KONSISTENZA MA' POLITIKA OħRA TAL-KOMUNITÀ

Is-CIP, il-Fondi Strutturali u l-Iżvilupp Rurali

Id-dimensjoni reġjonali hija essenzali sabiex jitjiebu l-kompetittività u l-innovazzjoni Ewropej. Il-politika ta’ koeżjoni ġdida proposta mill-Kummissjoni tindirizza d-differenzi reġjonali persistenti f’dawn l-oqsma billi tagħmel il-kompetittività u l-innovazzjoni bażi espliċitu u ċentrali għall-intervent tal-Fondi Strutturali fl-Għanijiet ta’ “Konverġenza” u “Kompetittività u Impjiegi Reġjonali”. Barra minn hekk, il-Kummissjoni se tipproponi Linji ta’ Gwida Strateġiċi Komunitarji dwar il-koeżjoni li se jistipulaw kif il-prijoritajiet fuq livell ta’ l-UE – inklużi l-kompetittività u l-innovazzjoni – għandhom jitqiesu mill-awtoritajiet nazzjonali u reġjonali responsabbli għat-tmexxija tal-Fondi Strutturali. Il-Linji ta' Gwida ser ikunu opportunità sabiex l-awtoritajiet ta’ tmexxija jkunu mħeġġa sew sabiex ifittxu investimenti li huma komplimentari għall-politika ta’ l-UE dwar il-kompetittività u l-innovazzjoni. Jekk dawn l-għanijiet se jintlaħqu b’mod effiċjenti u effettiv, l-interventi għandhom ikunu bbażati fuq għarfien tal-ħtiġijiet ta’ l-SMEs, politika effettiva għall-istimolu ta’ l-impriżi u l-intraprenditorija, l-innovazzjoni u l-użu ta’ l-ICT, investimenti f’teknoloġiji ambjentali, l-użu ta’ l-enerġija, prassi tajba fi strumenti ta’ dejn u interess ta’ l-azzjonisti, u t-trasferiment tat-teknoloġija.

Kunsiderazzjonijiet simili jgħoddu wkoll għal ħafna interventi tal-Politika l-ġdida dwar l-Iżvilupp Rurali. Fl-ilħuq ta’ l-għanijiet ewlenin tagħha – kompetittività mtejba tal-katina agro-alimentari, it-tmexxija sostenibbli ta’ l-art, id-diversifikazzjoni ekonomika u l-iżvilupp lokali – din toffri żvilupp sostenibbli, tkabbir u impjiegi lil żoni rurali madwar l-UE. Importanza partikolari titqiegħed fuq l-innovazzjoni. Il-biċċa l-kbira ta’ l-impriżi f’żoni rurali huma SMEs, b’proporzjon għoli ta’ mikro-impriżi u impriżi żgħar u għal dawn l-aċċess għall-innovazzjoni u l-ICT huwa essenzjali.

Reġjuni eliġibbli għall-għan ta’ konverġenza tal-Fondi Strutturali huma mħeġġa jieħdu sehem fi skambji organizzati fil-kuntest tas-CIP, sabiex il-qagħdiet speċifiċi tagħhom jitqiesu sabiex tiġi identifikata prassi tajba adattata għall-ħtiġijiet tagħhom.

Fejn is-CIP jidentifika u jippromwovi l-aħjar prassi u l-eċċellenza f’dawn l-oqsma, il-fondi ta’ koeżjoni kif ukoll il-Fond għall-Iżvilupp Rurali l-ġdid idealment għandhom jintużaw mill-awtoritajiet nazzjonali u reġjonali bħala l-istrument ewlieni sabiex iwassal dawk li għadhom lura għal dawn il-livelli ta’ eċċellenza; jistimola l-kompetittività u l-innovazzjoni u b’hekk inaqqas id-differenzi. Proposti għall-finanzjament reġjonali se jiġi żviluppat minn korpi reġjonali sabiex jilħqu l-ħtiġijiet u l-ambizzjonijiet tagħhom stess (kif jixraq lill-prinċipji msaħħa tas-sussidjarjetà u l-proporzjonalità). Għalhekk, wieħed għandu joqgħod attent li ma jdgħajjifx lill-prinċipju ta’ koeżjoni jew ma jmurx kontra l-istruttura ta’ tmexxija mill-qiegħ ’il fuq tal-Fondi Strutturali. Madankollu, l-Istati Membri u r-reġjuni għandhom ikunu mħeġġa b’mod attiv mis-CIP li jiżguraw li miżuri appoġġati mill-ERDF u l-EARDF isegwu l-eżempji ta’ l-aħjar prassi fil-qasam, kif żviluppati u identifikati fil-kuntest ta’ azzjonijiet tas-CIP, partikolarment permezz ta' attivitajiet ta’ networking .

Is-CIP u l-FP7-RTD

Il-Kompetittività u l-Innovazzjoni fl-Ewropa se jkunu appoġġati mhux biss mis-Seba’ Programm ta’ Qafas għar-Riċerka, l-Iżvilupp Teknoloġiku u d-Dimostrazzjoni (FP7-RTD), iżda wkoll mis-CIP. Dawn il-programmi se jikkumplimentaw u jsaħħu lil xulxin fl-appoġġ tagħhom ta’ l-għanijiet ta’ Liżbona.

Is-CIP se jindirizza kemm l-aspetti teknoloġiċi kif ukoll dawk mhux teknoloġiċi ta’ l-innovazzjoni. Fir-rigward ta’ l-innovazzjoni teknoloġika, se jiffoka fuq il-partijiet avvanzati tal-proċess tar-riċerka u l-innovazzjoni. Preċiżament huwa se jippromwovi servizzi ta' appoġġ lill-innovazzjoni għat-trasferiment u l-użu tat-teknoloġija għall-implimentazzjoni u d-dħul fis-suq ta' teknoloġiji ġodda eżistenti f'oqsma bħal l-ICT, l-enerġija u l-ħarsien ta' l-ambjent[31], kif ukoll l-iżvilupp u l-koordinament ta’ programmi u politika nazzjonali u reġjonali dwar l-innovazzjoni. Se jtejjeb ukoll id-disponibbiltà u l-aċċess ta’ SMEs innovattivi għal għejun esterni ta’ finanzjament, inklużi għal attivitajiet ta’ riċerka u żvilupp u ta’ innovazzjoni u se tippromwovi l-parteċipazzjoni ta’ SMEs fil-FP7-RTD.

Min-naħa tiegħu l-FP7-RTD se jkompli u se jsaħħaħ l-appoġġ tiegħu għall-kooperazzjoni trans-nazzjonali fir-riċerka, l-iżvilupp teknoloġiku u d-dimostrazzjoni, partikolarment bejn l-impriżi u organizzazzjonijiet pubbliċi ta' riċerka, għall-iskemi speċifiċi ta’ RTD favur l-SMEs, u għall-mobbiltà tar-riċerkatur bejn il-kumpaniji u l-akkademja. B’hekk, huwa se jiffoka iktar fuq il-ħtiġijiet ta' l-innovazzjoni teknoloġika ta’ l-industrija u jintroduċi azzjonijiet ġodda, fil-forma ta’ inizjattivi teknoloġiċi konġunti f'oqsma ewlenin ta’ interess industrijali. Ukoll, huwa se jippromwovi iktar it-tixrid u l-użu tar-riżultati tar-riċerka fi ħdan proġetti u f’oqsma tematiċi speċifiċi kif ukoll il-koordinament ta’ programmi u politika nazzjonali ta’ riċerka. L-appoġġ tal-kooperazzjoni trans-nazzjonali bejn raggruppamenti reġjonali mmexxija mir-riċerka se jikkumplimenta attivitajiet simili tas-CIP li jiffukaw fuq azzjonijiet u politika reġjonali dwar l-innovazzjoni.

Is-CIP u t-Tagħlim Matul il-Ħajja

L-edukazzjoni u t-taħriġ huma essenzjali sabiex jassiguraw li l-kapital uman ta’ l-Ewropa jibqa' aġġornat mal-ħiliet u t-tagħrif meħtieġ għall-innovazzjoni. Ħaddiema kkwalifikati ħafna iwieġbu aħjar għall-ħtiġijiet, li jinbidlu malajr, ta’ l-impriżi u jsibuha eħfef li jsibu impjiegi ġodda. L-edukazzjoni u t-taħriġ jikkontribwixxu wkoll għat-tixrid ta’ l-għarfien u għall-proċess li bih l-organizzazzjonijiet jitgħallmu mill-esperjenzi tagħhom u jtejbu l-proċessi, l-prodotti u s-servizzi tagħhom. L-Ewropa teħtieġ investiment ikbar u aħjar fl-ekukazzjoni u t-taħriġ, u l-adozzjoni tal-“Programm ta' Azzjoni Integrat fil-qasam tat-Tagħlim matul il-Ħajja”[32] propost se jgħin fil-promozzjoni ta' l-intraprenditorija, jappoġġa l-edukazzjoni u t-taħriġ vokazzjonali kontinwi u jgħin organizzazzjonijiet isiru “organizzazzjonijiet li jitgħallmu”.

IL-Fond Soċjali Ewropew (ESF – European Social Fund) ukoll se jappoġġa bħala prijorità s-sistemi ta' tagħlim għal matul il-ħajja bħala parti mill-prijorità tiegħu li jżid il-ħila ta' l-impriżi u l-ħaddiema li jadattaw ruħhom, partikolarment permezz tal-promozzjoni ta' iktar investiment mill-impriżi, speċjalment l-SMEs, fir-riżorsi umani u l-ħaddiema.

Is-CIP, l-ESF u l-programm għat-Tagħlim matul il-Ħajja, partikolarment l-azzjonijiet taħt Leonardo da Vinci, għalhekk, jappoġġaw lil xulxin.

Azzjonijiet biex jappoġġaw l-għarfien bażiku ta' l-użu tal-kompjuter se jqisu l-ħidma politika dwar il-kompetenzi bażiċi mwettqa taħt l-awspiċi ta’ ‘Edukazzjoni u Taħriġ 2010’ u l-appoġġ offrut għall-għarfien bażiku ta' l-użu tal-kompjuter taħt il-‘Programm għat-Tagħlim matul il-Ħajja’.

Is-CIP u n-Netwerks Trans-Ewropej

Huwa essenzjali għall-kompetittività u l-koeżjoni soċjo-ekonomika fl-Unjoni Ewropea li n-Netwerks Trans-Ewropej għat-Trasport, l-Enerġija u t-Telekomunikazzjonijiet jitlestew u jibdew jaħdmu. L-aċċess għan-netwerks huwa fattur ta’ importanza essenzjali li huwa l-bażi għas-suċċess ta’ l-SMEs fis-suq waħdieni, kif imsemmi fl-Artikolu 154 tat-Trattat. Is-CIP u l-politika dwar in-Netwerks Trans-Ewropej isaħħu lil xulxin billi jgħinu jrawmu l-kompetittività għan-negozju: per eżempju, il-programm Enerġija Intelliġenti—Ewropa se jappoġġa tendenzi iktar razjonali, effiċjenti u sostenibbli ta' l-użu ta’ l-enerġija, billi jidentifika u jneħħi x-xkiel amministrattiv, xkiel fil-komunikazzjoni u xkiel ieħor mhux tekonoloġiku. Is-CIP għalhekk se jiffaċilita l-interkonnessjoni man-Netwerk Trans-Ewropea ta’ Enerġija u l-aċċess għalih.

5. KONSULTAZZJONIJIET U EVALWAZZJONIJIET TA’ L-IMPATT

Il-proposta tal-Kummissjoni għas-CIP għaddiet minn evalwazzjoni ta’ l-impatt u konsultazzjoni pubblika. Minn Diċembru 2004 sa Frar 2005 nġabru l-opinjonijiet tal-partijiet interessati dwar is-CIP propost fuq il-bażi ta’ dokument ta’ konsultazzjoni. Dan iffoka fuq il-benefiċċji u l-valur miżjud ta’ meta wieħed jgħaqqad flimkien elementi differenti fi programm wieħed, u fuq kif il-programm huwa marbut ma’ miżuri Komunitarji oħra dwar il-kompetittività u l-innovazzjoni. Konsultazzjonijiet mal-partijiet interessati dwar uħud mill-komponenti speċifiċi tas-CIP twettqu separatament.

L-idea tal-ħolqien ta’ qafas għall-azzjonijiet li jistimolaw il-kompetittività u l-innovazzjoni ġeneralment kellhom rispons pożittiv, minkejja li xi wħud beżgħu li l-identità, il-viżibbiltà u l-iffukar politiku ta' programmi individwali jiddgħajjef. L-għanijiet ewlenin tal-programm ukoll ġew appoġġati ħafna, partikolarment l-appoġġ tal-programm għall-innovazzjoni. Dawk li wieġbu qablu mal-fatt li hemm ħtieġa ċara għal intervent fuq livell Ewropew f’dawn l-oqsma, minkejja r-responsabbiltà primarja ta’ l-Istati Membri. Il-biċċa l-kbira tal-partijiet interessati raw lill-programm ta’ qafas propost bħala opportunità sabiex il-programmi komponenti tas-CIP isiru eħfef biex jintużaw u iktar aċċessibbli għall-SMEs.

Il-proċess ta’ konsultazzjoni qajjem ħafna kummenti u suġġerimenti utli; dawn kienu, madankollu, iktar rilevanti għall-fażijiet ta’ programmazzjoni u implimentazzjoni milli għall-att legali innifsu u se jitqiesu fil-mument xieraq.

6. IS-SUSSIDJARJETÀ U L-PROPORZJONALITÀ

Skond il--bażijiet legali tiegħu, il-programm se jindirizza l-isfidi identifikati b’mod proporzjonat u fi qbil mal-prinċipju tas-sussidjarjetà[33]. Ir-responsabbiltà għall-oqsma kollha koperti fis-CIP hija maqsuma bejn l-Istati Membri u l-Komunità[34]. Is-CIP se jintervjeni biss fejn jidher li hemm valur miżjud Ewropew ċar jekk jitħaddmu l- istrumenti Komunitarji bil-għan li jkun hemm riżultati aħjar fil-livelli nazzjonali u sub-nazzjonali jew sabiex jintlaħqu għanijiet Komunitarji. Il-kumitati ta’ tmexxija stabbiliti għall-komponenti tal-programm se jiżguraw li l-attivitajiet appoġġati minnu jkunu konformi mal-prijoritajiet ta' l-Istati Memrbi. Il-proporzjonalità se tkun żgurata primarjament permezz ta’ konċentrazzjoni ta’ l-interventi fuq il-fallimenti tas-suq.

L- istrumenti tal-programm huma wkoll konformi mal-prinċipji tas-sussidjarjetà u tal-proporzjonalità:

- L-istrumenti finanzjarji Komunitarji għall-SMEs se jipprovdu influwenza addizzjonali lill-istrumenti nazzjonali bl-appoġġ tal-klassifika AAA ta’ l-EIF. Il-proporzjonalità ta’ dawn l-istrumenti hija żgurata permezz ta’ l-appoġġ ta’ intermedjarji bbażati fis-suq. Dawn se jindirrizaw problemi li għadhom iseħħu minkejja l-integrazzjoni tas-suq għas-servizzi finanzjarji minħabba fallimenti magħrufa u persistenti tas-suq, u dawn se jikkumplimentaw interventi oħra (b’riżorsi tiegħu stess) mill-EIF kif ukoll attivitajiet ta' istituzzjonijiet finanzjarji internazzjonali oħra. Id-dimensjoni Ewropea se tiżgura t-tixrid ta’ l-aħjar prassi fit-twassil ta’ dawn l-istrumenti , u se tistimola wkoll attivitajiet ikkoordinati. F’ħafna Stati Membri din id-dispożizzjoni mhijiex biżżejjed u l-aċċess għall-finanzi xierqa għadu xkiel għall-intraprenditorija, l-innovazzjoni, l-iżvilupp tas-soċjetà ta’ l-informazzjoni u l-iżvilupp u l-applikazzjoni ta’ teknoloġiji ambjentali.

- Appoġġ Komunitarju għas-servizzi Ewropej ta’ appoġġ lin-negozji u l-innovazzjoni se jgħinu organizzazzjonijiet sħab li jaħdmu fl-Istati Membri sabiex jipprovdu SMEs b’servizzi addizzjonali ta’ appoġġ lin-negozju u l-innovazzjoni u sabiex irawmu l-kooperazzjoni fin-negozju madwar l-UE. Bi stuttura ta’ appoġġ komuni, ċentri individwali se jkunu jistgħu joffru servizzi deċentralizzati ta’ tagħrif u pariri. Il-proporzjonalità se tkun żgurata permezz tal-kooperazzjoni ma’ organizzazzjonijiet sħab li huma integrati sewwa fil-ħajja ekonomika tar-reġjun tagħhom.

- Azzjonijiet ta’ Żvilupp ta’ Politika, bħalma huma l-iskambji ta’ l-esperjenzi, l-istabbiliment ta’ punti ta’ referenza u l-koordinament tal-politika nazzjonali, se jgħinu lill-awtoritajiet itejbu l-istrateġiji tal-politika tagħhom dwar kundizzjonijiet għall-intraprenditorija, l-iżvilupp ta’ l-SMEs, l-innovazzjoni, l-eko-innovazzjoni, u l-iżvilupp u l-adozzjoni ta’ l-ICTs. Dawn l-iskambji huma parti mill-metodu miftuħ ta’ koordinament u huma użati bħala għodda li tgħin l-awtoritajiet nazzjonali jtejbu r-rispons ta’ politika tagħhom. Dawn jistgħu jiġu segwiti b’azzjonijiet ta’ ġemellaġġ li l-valur miżjud Komunitarju tagħhom joħroġ minn natura trans-fruntiera tagħhom.

- L-appoġġ ewlieni għal proġetti ta’ innovazzjoni tan-negozju fl-Ewropa joħroġ mill-programmi u l-iskemi nazzjonali u reġjonali. Madankollu, il-programmi għadhom frammentati bejn il-pajjiżi u r-reġjuni u għalhekk ħafna drabi ma jistgħux igawdu mill-potenzjal kreattiv disponibbli f’pajjiżi oħra ta’ l-UE. L-appoġġ għall-għaqda tal-programmi nazzjonali u reġjonali ta’ innovazzjoni tan-negozju jindirizza din il-problema, partikolarment permezz ta’ skambji u l-promozzjoni ta’ l-aħjar prassi.

- L-ispejjeż tal-proġett li se jiġu maqsuma, bħalma huma dawk ta’ l-implimentazzjoni, proġetti pilota jew proġetti ta’ replikazzjoni tas-suq, għandhom l-għan li jħeġġu l-innovazzjoni, in- networking bejn il-partijiet interessati, u t-trasferiment u d-dħul fis-suq ta’ teknoloġiji ġodda, ħafna drabi fuq bażi trans-fruntiera. L-assistenza finanzjarja allokata lil tali proġetti se tkun stabbilita fuq il-bażi tal-valur miżjud Komunitarju ta’ l-azzjoni u fi qbil ma’ l-għanijiet u l-programm ta’ ħidma tal-programm rilevanti.

7. IMPLIKAZZJONIJIET TAL-BAġIT.

Id-“dikjarazzjoni finanzjarja leġiżlattiva” ippreżentata ma’ din id-Deċiżjoni tistipula l-implikazzjonijiet indikattivi tal-baġit. Dan huwa kompatibbli mal-programmazzjoni finanzjarja għall-perjodu 2007-2013 kif proposta mill-Kummissjoni[35].

2005/0050 (COD)

Proposta għal

DEĊIŻJONI TAL-PARLAMENT EWROPEW U TAL-KUNSILL

li tistabbilixxi Programm ta’ Qafas għall-Kompetittività u l-Innovazzjoni (2007-2013)

IL-PARLAMENT EWROPEW U L-KUNSILL TA’ L-UNJONI EWROPEA,

Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikoli 156, 157(3) u 175(1) tiegħu,

Wara li kkunsidraw il-proposta mill-Kummissjoni[36],

Wara li kkunsidraw l-opinjoni tal-Kumitat Ekonomiku u Soċjali[37],

Wara li kkunsidraw l-opinjoni tal-Kumitat tar-Reġjuni[38],

Jaġixxu skond il-proċedura stipulata fl-Artikolu 251 tat-Trattat[39],

Billi:

(1) Il-Kunsill Ewropew ta’ Liżbona ta’ Marzu 2000 stabbilixxa l-għan li l-Ewropa ssir l-ekonomija msejsa fuq l-għarfien l-aktar kompetittiva u dinamika fid-dinja. Huwa saħaq fuq l-importanza li tinħoloq klima favorevoli għall-impriżi ż-żgħar u ta’ daqs medju (SMEs), u qies bħala importanti t-tixrid ta’ l-aħjar prassi u l-assigurazzjoni ta’ konverġenza akbar bejn l-Istati Membri. Il-Kunsill Ewropew ta’ Gothenburg ta’ Ġunju 2001 fisser l-Istrateġija Komunitarja għall-Iżvilupp Sostenibbli li għandha l-għan li tassigura li t-tkabbir ekonomiku, l-inklużjoni soċjali u l-ħarsien ta’ l-ambjent jimxu id f’id. Il-modalitajiet ta’ produzzjoni ta’ l-impriżi għandhom rwol importanti fl-iżvilupp sostenibbli.

(2) Sabiex isir kontribut lejn it-titjib tal-kompetittività u l-ħila għall-innovazzjoni fil-Komunità, l-avvanz tas-soċjetà ta’ l-informazzjoni, u l-iżvilupp sostenibbli msejjes fuq it-tkabbir ekonomiku bbilanċjat, Programm ta' Qafas għall-Kompetittività u l-Innovazzjoni (minn hawn ‘il quddiem “il-Programm ta' Qafas”) għandu jitwaqqaf.

(3) Dan huwa konformi mal-Komunikazzjoni mill-Kummissjoni lill-Kunsill Ewropew tar-Rebbiegħa msejħa "Naħdmu flimkien għat-tkabbir u l-impjiegi - bidu ġdid għall-Istrateġija ta' Liżbona"[40], li ssejjaħ għal azzjonijiet li jwasslu għal tkabbir u kompetittività u li jagħmlu lill-Ewropa post iktar attraenti fejn wieħed jinvesti u jaħdem, u jfakkar li l-inizjattiva intraprenditorjali għandha tkun stimolata, biżżejjed kapital ta’ riskju għandu jiġi attratt sabiex jinbdew in-negozji, u bażi industrijali Ewropea b’saħħitha għandha tinżamm filwaqt li l-innovazzjoni u partikolarment l-eko-innovazzjoni, jiġifieri l-innovazzjoni marbuta ma’, jew li tutilizza, teknoloġiji ambjentali, l-adozzjoni ta’ teknoloġiji ta’ l-informatika jew il-komunikazzjoni (ICT) u l-użu sostenibbli tar-riżorsi għandhom ikunu promossi. Filwaqt li l-kompetittività hija fil-biċċa l-kbira mmexxija minn negozji enerġetiċi li joperaw fi swieq miftuħa u kompetittivi u li huma appoġġati mill-kundizzjonijiet ta’ qafas xierqa, partikolarment minn qafas regolatorju li jwassal għall-innovazzjoni, il-finanzjament tal-Komunità għandu rwol xi jwettaq billi jagħti appoġġ u jipprovdi finanzjament kumplimentari sabiex jiġu indirizzati sitwazzjonijiet ta' falliment tas-suq.

(4) Il-Programm ta’ Qafas għandu jgħaqqad f’daqqa dawk il-miżuri Komunitarji speċifiċi fil-qasam ta’ l-intraprenditorija, SMEs, il-kompetittività industrijali, l-innovazzjoni, it-teknoloġija informatika u tal-komunikazzjoni (ICT), it-teknoloġiji ambjentali u l-enerġija intelliġenti li, s'issa, kienu rregolati mid-Deċiżjoni tal-Kunsill 96/413/KE tal-25 ta' Ġunju 1996 dwar l-implimentazzjoni ta' programm Komunitarju ta' azzjoni li jsaħħaħ il-kompetittività ta’ l-industrija Ewropea[41], id-Deċiżjoni tal-Kunsill 2000/819/KE ta’ l-20 ta’ Diċembru 2000 dwar programm multi-annwali għall-impriża u l-intraprenditorija, u b’mod partikolari għall-SMEs[42], ir-Regolament (KE) Nru 1655/2000 tal-Parlament Ewropew u tal-Kunsill tas-17 ta’ Lulju 2000 dwar l-Istrument Finanzjarju għall-Ambjent (LIFE)[43], id-Deċiżjoni 2256/2003/KE tal-Parlament Ewropew u tal-Kunsill tas-17 ta’ Novembru 2003 dwar programm multi-annwali għas-sorveljanza tal-Pjan ta’ Azzjoni e Europe 2005, it-tixrid ta’ l-aħjar prassi u t-titjib tan-netwerks u s-sigurtà ta’ l-informazzjoni[44], id-Deċiżjoni tal-Kunsill 2001/48/KE tat-22 ta’ Diċembru 2000 dwar programm Komunitarju multi-annwali bil-għan li jistimola l-iżvilupp u l-użu tal-kontenut diġitali Ewropew fuq in-netwerks globali u sabiex ikun hemm promozzjoni tad-diversità lingwistika fis-soċjetà ta’ l-informazzjoni[45], id-Deċiżjoni 1336/97/KE tal-Parlament Ewropew u tal-Kunsill tas-17 ta’ Ġunju 1997 dwar serje ta’ linji ta’ gwida għan-netwerks trans-Ewropej tat-telekomunikazzjonijiet[46] u d-Deċiżjoni 1230/2003/KE tal-Parlament Ewropew u tal-Kunsill tas-26 ta’ Ġunju 2003 dwar programm multi-annwali għall-azzjoni fil-qasam ta’ l-enerġija: ‘Enerġija Intelliġenti - Ewropa' bil-għan li tappoġġa l-iżvilupp fil-kuntest ta’ l-enerġija[47].

(5) Il-Programm ta’ Qafas jistabbilixxi numru ta’ għanijiet komuni, kif ukoll il-pakkett totali tal-baġit biex jintlaħqu dawn l-għanijiet, tipi differenti ta’ miżuri ta’ implimentazzjoni, u l-arranġamenti għas-sorveljanza u l-evalwazzjoni u għall-ħarsien ta’ l-interessi finanzjari tal-Komunitajiet.

(6) Il-Programm ta’ Qafas għandu jeskludi attivitajiet ta’ riċerka u żvilupp teknoloġiku mwettqa skond l-Artikolu 166 tat-Trattat u għandu jkun kumplimentari għall-programm ta’ qafas tal-Komunita għar-riċerka u l-iżvilupp teknoloġiku stabbilit fid-Deċiżjoni [...] tal-Parlament u tal-Kunsill ta’ ...[48].

(7) L-għanijiet komuni tal-Programm ta’ Qafas għandhom jissegwew bi programmi speċifiċi msejħa “Programm għall-Intraprenditorija u l-Innovazzjoni”, “il-Programm għall-appoġġ tal-politka dwar l-ICT", u “l-Programm għall-Enerġija Intelliġenti – Ewropa”.

(8) Din id-Deċiżjoni tistabbilixxi qafas finanzjarju għal matul il-programm kollu, li għandu jkun il-punt ewlieni ta’ referenza għall-awtorità tal-baġit skond it-tifsira tal-punt 33 tal-ftehim inter-istituzzjonali tas-6 ta’ Mejju 1999 bejn il-Parlament Ewropew, il-Kunsill, u l-Kummissjoni dwar id-dixxiplina finanzjarja u t-titjib tal-proċedura tal-baġit[49].

(9) Baġit speċifiku u indikattiv għandu jiġi rriservat għal kull programm speċifiku.

(10) Sabiex ikun żgurat li l-finanzjament jindirizza biss fallimenti tas-suq, u bil-ħsieb li jiġu evitati distorsjonijiet tas-suq, il-finanzjament mill-Programm ta' Qafas għandu jkun konformi mar-regoli Komunitarji dwar l-għajnuna mill-Istat u l-istrumenti supplimentari u d-definizzjoni Komunitarja ta’ SMEs għandhom ikunu f’posthom.

(11) Il-Ftehim dwar iż-Żona Ekonomika Ewropea (ŻEE) u l-protokolli addizzjonali għall-Ftehimiet ta’ Assoċjazzjoni jipprovdu għall-parteċipazzjoni tal-pajjiżi rispettivi fi programmi Komunitarji. Il-parteċipazzjoni ta’ pajjiżi oħra għandha tkun possibbli fejn jippermettu l-ftehimiet u l-proċeduri.

(12) Il-Programm ta’ Qafas u l-programmi speċifiċi għandhom jiġu ssorveljati u evalwati regolarment sabiex ikunu jistgħu jiġu aġġustati.

(13) Miżuri xierqa għandhom jittieħdu wkoll sabiex ma jitħallewx iseħħu irregolaritajiet jew frodi u l-passi meħtieġa għandhom jittieħdu sabiex jiġu rkuprati fondi mitlufa, mħallsa kif mhux suppost jew użati ħażin skond ir-Regolamenti tal-Kunsill (KE, Euratom) Nru 2988/95 tat-18 ta' Diċembru 1995 dwar il-ħarsien ta' l-interessi finanzjarji tal-Komunitajiet Ewropej[50], (Euratom, KE) Nru 2185/96 tal-11 ta’ Novembru 1996 dwar il-kontrolli fuq il-post imwettqa mill-Kummissjoni sabiex tħares l-interessi finanzjarji tal-Komunitajiet Ewropej mill-frodi u irregolaritajiet oħra[51] u r-Regolament (KE) Nru 1073/1999 tal-Parlament Ewropew u tal-Kunsill dwar investigazzjonijiet imwettqa mill-Ufiċċju Ewropew Kontra l-Frodi (OLAF)[52].

(14) It-tkabbir u l-kompetittività ta’ l-impriżi fis-settur industrijali u dak tas-servizzi jiddependi fuq il-ħila tagħhom li jaġġustaw malajr għall-bidla u jisfruttaw il-potenzjal innovattiv tagħhom. Din l-isfida tikkonċerna impriżi ta’ kull daqs, iżda hija partikolarment serja għal impriżi żgħar. Huwa għalhekk xieraq li jkun stabbilit programm speċifiku msejjaħ “il-Programm għall-Intraprenditorija u l-Innovazzjoni”.

(15) Il-Komunità tista’ tkun il-katalizzatur u l-koordinatur ta’ l-isforzi ta’ l-Istati Membri. Tista’ tikkontribbwixxi u tikkumplimenta r-riżultat tagħhom, partikolarment bil-promozzjoni ta’ l-iskambju ta’ esperjenzi u prassi nazzjonali u reġjonali, billi tiddefinixxi u xxerred l-aħjar prassi, u billi tikkontribwixxi lejn id-disponibbiltà tal-provvista ta’ servizzi ma’ l-Ewropa kollha li jappoġġaw lin-negozji u l-innovazzjoni, partikolarment għall-SMEs.

(16) Il-Komunikazzjoni mill-Kummissjoni lill-Kunsill u l-Parlament Ewropew dwar ‘It-Tħeġġiġ tat-Teknoloġiji għall-Iżvilupp Sostenibbli: Pjan ta' Azzjoni dwar it-Teknoloġiji Ambjentali għall-Unjoni Ewropea'[53] jsejjaħ għal programmi Komunitarji li jappoġġaw l-iżvilupp u l-adozzjoni ta' teknoloġiji ambjentali u jsejjaħ għall-mobilizzazzjoni ta’ strumenti finanzjarji sabiex jaqsmu r-riskji ta’ investiment f’teknoloġiji ambjentali.

(17) Strumenti finanzjarji Komunitarji msejsa fuq is-suq għall-SMEs jikkumplimentaw u jżidu l-influwenza ta’ skemi finanzjari fil-livell nazzjonali. Dawn jistgħu jħeġġu l-investiment privat għall-ħolqien ta’ kumpaniji innovattivi ġodda, u jistgħu jappoġġaw kumpaniji b’potenzjal qawwi għat-tkabbir fil-fażi ta’ espansjoni sabiex inaqqsu nuqqas ta’ interess azzjonarju magħruf. Dawn jistgħu jtejbu l-aċċess ta’ l-SMEs eżistenti għall-finanzi tas-self għal attivitajiet li jappoġġaw il-kompetittività u l-potenzjal għat-tkabbir tagħhom.

(18) IL-Fond ta’ Investiment Ewropew (EIF – European Investiment Fund) huwa l-għodda speċjalizzata tal-Komunità li għandha l-għan li tipprovdi kapital ta’ riskju u strumenti ta’ garanzija għall-SMEs. Dan jikkontribwixxi sabiex jintlaħqu l-għanijiet Komunitarji, inklużi soċjetà msejsa fuq l-għarfien, l-innovazzjoni, it-tkabbir, l-impjiegi u l-promozzjoni ta' spirtu intraprenditorjali. L-EIF jiżgura l-kontinwità meħtieġa fit-tmexxija tal-programmi Komunitarji u għandu esperjenza estensiva f’dan il-qasam. It-tħaddim ta’ l-istrumenti finanzjari Komunitarji għall-SMEs mill-EIF f'isem il-Kummissjoni għalhekk tqieset bħala prassi tajba mill-evalwazzjonijiet indipendenti. L-EIF għandha wkoll it-tagħrif espert sabiex tappoġġa azzjonijiet li qed jitfaċċaw imsejsa fuq assoċjazzjonijiet pubbliċi-privati imnedija mill-Istati Membri bil-għan li jiġbdu għejun ta’ investiment ta’ riskju għoli mis-swieq tal-kapital għall-benefiċċju tan-negozji innovattivi żgħar.

(19) Bidliet li se jseħħu dalwaqt fl-ambjent finanzjarju u l-istandards ta’ kontabilità ġodda jagħmlu l-istituzzjonijiet finanzjarji iktar sensittivi għar-riskju, iwasslu għal kultura ta' klassifikazzjoni ( rating ), u jistgħu jnaqqsu l-provvista ta' kreditu lill-SMEs, għallinqas waqt fażi tranżitorja. Il-programm għall-Intraprenditorija u l-Innovazzjoni għandu għalhekk iwieġeb għall-ħtiġijiet finanzjarji, li qed jinbidlu, ta’ l-SMEs, inkluża l-ħtieġa għall-finanzjament mill-qrib u l-adattament tagħhom għall-ambjent finanzjarju l-ġdid filwaqt li jiġu evitati d-distorsjonijiet tas-suq.

(20) Servizzi li jappoġġaw in-negozji u l-innovazzjoni għandhom rwol importani fl-assigurazzjoni ta’ l-aċċess ta’ l-SMEs għal tagħrif marbut mal-ħidma u l-opportunitajiet tas-suq intern għal prodotti u servizzi kif ukoll fit-trasferiment trans-nazzjonali ta’ l-innovazzjoni, t-tagħrif u t-teknoloġija. Għandhom ukoll rwol essenzjali xi jwettqu billi jiffaċilitaw l-aċċess ta’ l-SMEs għat-tagħrif dwar il-leġiżlazzjoni Komunitarja li tapplika għalihom u dwar leġiżlazzjoni ġejjiena li jistgħu jlestu għaliha u jadattaw b’mod effettiv f’termini ta’ nfiq. Evalwazzjonijiet esterni saħqu li r-rwol orizzontali fl-għoti ta’ servizzi Ewropej ta’ appoġġ lin-negozji għandu jissaħħaħ. Dan jikkonċerna t-tixrid tat-tagħrif dwar programmi Komunitarji u l-promozzjoni tal-parteċipazzjoni ta’ SMEs f’dawk il-programmi, partikolarment il-parteċipazzjoni ta' SMEs fil-programm ta' qafas Komunitarju għar-riċerka, l-iżvilupp teknoloġiku u d-dimostrazzjoni. L-evalwazzjonijiet saħqu wkoll fuq l-importanza li tkun iffaċilitata l-interazzjoni bejn il-Kummissjoni u l-SMEs.

(21) Il-Kummissjoni għandha tgħammar lilha nnifisha b’bażi analitika soda sabiex tappoġġa t-tfassil tal-politika fl-oqsma ta’ l-SMEs, l-intraprenditorija, l-innovazzjoni u l-kompetittività fis-setturi industrijali. Bażi bħal din għandha żżid fil-valur tat-tagħrif disponibbli fil-livell nazzjonali f'dawn l-oqsma. Il-Komunità għandha tipprovdi għall-iżvilupp komuni ta’ l-istrateġiji tal-kompetittività fis-setturi ta’ l-industrija u tas-servizzi, u għall-promozzjoni ta’ l-aħjar prassi fir-rigward ta’ ambjent u kultura intraprenditorjali, inklużi r-responsabbiltà soċjali tal-kumpaniji u opportunitajiet indaqs għas-sessi, u għall-promozzjoni tal-ħolqien ta’ intraprendituri żagħżagħ.

(22) Il-Kunsill Ewropew ta' l-20 u l-21 ta’ Marzu 2003 ta prijorità lill-innovazzjoni u l-intraprenditorija u saħaq fuq il-ħtieġa ‘li l-Ewropa tagħmel iżjed biex tibdel l-ideat f'valur miżjud reali. Dan sejjaħ għal iktar azzjoni sabiex jinħolqu l-kundizzjonijiet li fihom in-negozju jasal għall-innovazzjoni. Il-mudell lineari ta' l-innovazzjoni, li jassumi li r-riċerka twassal direttament għall-innovazzjoni, wera li mhuwiex biżżejjed biex ifisser ir-rendiment ta' l-innovazzjoni u biex ifassal risponsi xierqa ta' politika ta’ innovazzjoni. L-għarfien li l-impriżi huma fil-qalba tal-proċess ta’ l-innovazzjoni, il-fondi sabiex ikunu mħeġġa l-attivitajiet ta’ innovazzjoni ta’ l-impriżi u t-tħejjija ta’ l-adozzjoni ta’ l-innovazzjoni fis-suq kif ukoll it-tmexxija ta’ l-innovazzjoni u l-kultura ta’ l-innovazzjoni għandhom għalhek jiffurmaw parti mill-programm għall-Intraprenditorija u l-Innovazzjoni. Dan għandu jgħin sabiex ikun żgurat li l-innovazzjoni taħdem biex tippromwovi l-kompetittività u tiġi mwettqa fil-prattika fuq livell ta' negozju. Il-Kunsill Ewropew tal-25 u s-26 ta’ Marzu 2004 żied li t-teknoloġiji nodfa huma essenzjali sabiex ikunu sfruttati bis-sħiħ is-sinerġiji bejn l-impriżi u l-ambjent. Il-promozzjoni ta’ l-eko-innovazzjoni, li tinkludi teknoloġiji nodfa innovattivi, tista’ tgħinhom jisfruttaw il-potenzjal tagħhom.

(23) Is-suq għat-trasferiment u l-assorbiment tat-tagħrif hafna drabi mhuwiex trasparenti, u n-nuqqas ta’ informazzjoni jew in-nuqqas ta’ konnessjonijiet joħolqu xkiel tas-suq. In-negozji jsibuha wkoll diffiċli li jinkorporaw teknoloġiji li mhumiex parti mill-qasam tradizzjonali ta’ attività tagħhom u li jkollhom aċċess għal tipi ġodda ta’ ħiliet. Riskji finanzjarji jistgħu jkunu għolja għall-innovazzjoni, jista’ jkun hemm dewmien qabel isir il-profitt minħabba xkiel ta’ żvilupp u t-taxxa tista’ ma’ tkunx newtrali bejn is-suċċess u l-falliment. Jista’ jkun hemm nuqqas tal-ħiliet meħtieġa sabiex ikunu sfruttati l-opportunitajiet. Xkiel istituzzjonali jew regolatorji jistgħu jdewmu jew ifixklu l-ħruġ ta’ swieq ġodda jew l-aċċess għalihom. Barra minn hekk, iċ-ċirkostanzi ekonomiċi jistgħu jiddeterminaw jekk l-innovazzjoni sseħħx jew le.

(24) Dak ix-xkiel għad-dħul fis-suq ta’ teknoloġiji innovattivi huwa partikolarment rilevanti għat-tekonoloġiji ambjentali. Il-prezzijiet tas-suq ħafna drabi ma jirrifflettux kompletament l-ispejjeż ambjentali tal-prodotti u servizzi. Il-parti ta’ l-ispejjeż li ma tkunx riflessa fil-prezzijiet tas-suq tinġarr mis-soċjetà kollha kemm hi, u mhux mill-produtturi tat-tniġġis. Dan il-falliment tas-suq, flimkien ma’ l-interess Komunitarju li jkunu ppriservati r-riżorsi, li jkun evitat it-tniġġis u li l-ambjent jitħares b’mod iktar effettiv f’termini ta’ nfiq, jiġġustifika l-appoġġ imsaħħaħ għall-eko-innovazzjoni.

(25) L-azzjonijiet għall-innovazzjoni tal-Komunità għandhom l-għan li jappoġġaw l-iżvilupp tal-politika dwar l-innovazzjoni fl-Istati Membri u r-reġjuni tagħhom u li jiffaċilitaw l-isfruttament ta’ l-effetti ta’ sinerġija bejn il-politika u attivitajiet ta' appoġġ nazzjonali, reġjonali u Ewropej. Il-Komunità tista’ tiffaċilità l-iskambji trans-nazzjonali, t-tagħlim reċiproku u n- networking u tista’ tmexxi l-kooperazzjoni fil-politika dwar l-innovazzjoni. In- networking bejn il-partijiet interessati huwa essenzjali sabiex jiffaċilita l-fluss tat-tagħrif u l-ideat li huma meħtieġa għall-innovazzjoni.

(26) Ir-riżoluzzjoni tal-Kunsill approvata fil-Kunsill tat-Telekomunikazzjoni tad-9 ta’ Diċembru 2004 tipprovdi l-bażi għall-proposta ta’ inizjattiva ġdida dwar is-soċjetà ta' l-infomazzjoni sabiex isaħħaħ il-kontribut tas-soċjetà ta' l-informazzjoni għar-rendiment ta’ l-Ewropa. Fil-Komunikazzjoni tagħha dwar bidu ġdid ta’ l-istrateġija ta’ Liżbona, il-Kummissjoni tipproponi li l-isforzi jkunu ffokati fuq "it-twettiq ta’ tkabbir iktar b’saħħtu u fit-tul u l-ħolqien ta’ impjiegi ġodda u aħjar". Din tagħti importanza lill-adozzjoni ta’ l-ICTs kemm mis-settur privat kif ukoll minn dak pubbliku bħala element ewlieni fit-titjib tar-rendiment ta’ l-innovazzjoni u l-kompetittività. Programm speċifiku msejjaħ "il-Programm ta’ appoġġ għall-politika dwar l-ICT" għandu għalhekk jiġi stabbilit.

(27) L-ICTs jipprovdu s-sinsla għall-ekonomija tat-tagħrif. Huma responsabbli għal madwar nofs it-tkabbir tal-produttività f’ekonomiji moderni u joffru soluzzjonijiet uniċi sabiex ikunu indirizzati l-isfidi ewlenin tas-soċjetà. It-titjib tas-settur pubbliku u s-servizzi ta’ interess ġenerali għandu jseħħ b'kollaborazzjoni mill-qrib mal-politika rilevanti Komunitarja, per eżempju, fl-oqsma tas-saħħa pubblika, l-edukazzjoni u t-taħriġ, l-ambjent, it-trasport u l-iżvilupp u l-kompetizzjoni tas-suq intern.

(28) L-adozzjoni u l-aħjar użu ta’ soluzzjonijiet innovattivi bbażati fuq l-ICT għandhom ikunu stimolati partikolarment għas-servizzi f’oqsma ta’ interess ġenerali. L-appoġġ Komunitarju għandu jiffaċilita l-koordinament u l-implimentazzjoni ta’ azzjonijiet għall-iżvilupp tas-soċjetà ta' l-informazzjoni madwar l-Istati Membri.

(29) L-evalwazzjoni ta’ nofs it-terminu tal-programm eTEN (Xibka Trans-Ewropea għat-Telecom) tirrakkomanda li tintuża strateġija mmexxija mid-domanda għall-interventi Komunitarji lil proġetti li jappoġġaw servizzi trans-Ewropej f’ oqsma ta’ interess pubbliku.

(30) Il-Komunikazzjonijet eGovernment[54] u eHealth[55] mill-Kummissjoni u konklużjonijiet oħra relatati tal-Kunsill, isejħu għal żieda fl-isforzi għall-innovazzjoni, l-iskambju ta' l-aħjar prassi, l-interoperabilità u identifika l-ħtieġa għal iżjed sinerġiji bejn programmi relatati ta' l-UE.

(31) Qafas leġiżlattiv ġie ddefinit sabiex jindirizza l-isfidi tal-kontenut diġitali fis-Soċjetà ta’ l-Informazzjoni. Dan hu ddefinit fid-Direttiva 2003/98/KE tal-Parlament Ewropew u tal-Kunsill tas-17 ta’ Novembru 2003 dwar l-użu mill-ġdid ta’ tagħrif tas-settur pubbliku[56], id-Direttiva 2001/29/KE tal-Parlament Ewropew u tal-Kunsill tat-22 ta' Mejju 2001 dwar l-armonizzazzjoni ta' ċerti aspetti ta' dritt ta' l-awtur u drittijiet relatati fis-soċjetà ta' l-informazzjoni[57] u d-Direttiva 96/9/KE tal-Parlament Ewropew u tal-Kunsill tal-11 ta’ Marzu 1996 dwar il-ħarsien legali tad- databases [58].

(32) Prassi differenti bejn l-Istati Membri għadhom joħolqu xkiel tekniku li jfixkel l-aċċess wiesa’ u l-użu mill-ġdid ta’ tagħrif tas-settur pubbliku fil-Komunità.

(33) Azzjonijiet Komunitarji dwar il-kontenut diġitali għandhom iqisu l-ispeċifiċità multilingwa u multikulturali tal-Komunità.

(34) Ir-riżorsi naturali, li l-użu prudenti u razjonali tagħhom huwa previst fl-Artikolu 174 tat-Trattat, jinkludu, minbarra għejun li jiġġeddu ta’ l-enerġija, iż-żejt, il-gass naturali u fjuwils solidi, li huma għejun essenzjali ta’ l-enerġija imma huma wkoll l-għejun ewlenin ta’ l-emissjonijiet tad-dijossidju tal-karbonju.

(35) Il-Green Paper imsejħa "Lejn strateġija Ewropea għas-sigurtà tal-provvista ta' l-enerġija”[59] uriet li l-Unjoni Ewropea qiegħda ssir dejjem iżjed dipendenti fuq għejun esterni ta' l-enerġija u li d-dipendenza tagħha tista’ titla’ għal 70% fi żmien 20-30 sena. Għalhekk din saħqet fuq il-ħtieġa li l-politika tal-provvista tkun ibbilanċjata ma' azzjoni ċara għal politika tad-domanda u sejħet għal konsum immexxi aħjar u li jagħmel inqas ħsara lill-ambjent, partikolarment fis-setturi tat-trasport u l-bini. Din sejħet ukoll sabiex tingħata prijorità lill-iżvilupp ta’ għejun ġodda u li jiġġeddu fuq in-naħa tal-provvista ta' l-enerġija sabiex iwieġbu għall-isfida ta’ żieda fit-temperatura globali u sabiex jintlaħaq l-għan stabbilit diġà minn pjanijiet ta’ azzjoni u riżoluzzjonijiet li saru qabel ta’ 12% enerġija minn għejun li jiġġeddu ta’ l-enerġija fil-konsum gross intern sa l-2010.

(36) Id-Direttiva 2001/77/KE tal-Parlament Ewropew u tal-Kunsill tas-27 ta’ Diċembru 2001 dwar il-promozzjoni ta’ elettriku prodott minn għejun ta’ enerġija li jiġġeddu fis-suq intern ta’ l-enerġija[60] teħtieġ l-Istati Membri li jistipulaw għanijiet nazzjonali indikattivi konsistenti ma’ l-għan gloabli indikattiv tal-Komunità ta’ 12% tal-konsum nazzjonali gross ta’ l-enerġija sa l-2010 u partikolarment mas-sehem indikattiv ta’ 21% elettriku prodott minn għejun li jiġġeddu ta’ l-enerġija fil-konsum totali ta' l-elettriku tal-Komunità sa l-2010. Il-Komunikazzjoni tal-Kunsill imsejħa ‘Is-sehem ta’ l-enerġija li tiġġedded fl-UE’[61], wissiet li l-għan ta’ sehem ta’ 12% ta’ enerġija li tiġġedded mill-konsum globali ta’ enerġija fil-Komunità fl-2010 mhux se jintlaħaq sakemm ma tittiħidx azzjoni konsiderevoli addizzjonali.

(37) Id-Direttiva 2002/91/KE tal-Parlament Ewropew u tal-Kunsill tas-16 ta’ Diċembru 2002 dwar ir-rendiment f’termini ta’ enerġija tal-bini[62] teħtieġ l-Istati Membri li japplikaw kriterji minimi ta’ rendiment ta’ l-enerġija għall-bini ġdid u eżistenti, sabiex jiżgurw iċ-ċertifikazzjoni ta' l-enerġija tal-bini u jeħtieġu spezzjonijiet regolari tal-bojlers u tas-sistemi ta' l- air-conditioning fil-bini.

(38) Id-Direttiva 2003/30/KE tal-Parlament Ewropew u tal-Kunsill tat-8 ta’ Mejju 2003 dwar il-promozzjoni ta’ l-użu ta' bijo-fjuwils jew fjuwils oħra li jiġġeddu għat-trasport[63] teħtieġ li l-Istati Membri jiżguraw li proporzjon minimu ta’ bijo-fjuwils jew fjuwils oħra li jiġġeddu jitqiegħdu fis-suq tagħhom.

(39) Id-Direttiva 2004/8/KE tal-Parlament Ewropew u tal-Kunsill tal-11 ta’ Frar 2004 dwar il-promozzjoni tal-ko-ġenerazzjoni bbażata fuq domanda ta’ enerġija utli fis-suq intern ta’ l-enerġija u li temenda d-Direttiva 92/42/KEE[64] teħtieġ l-Istati Membri li jwettqu analiżi tal-potenzjal tagħhom għal ko-ġenerazzjoni b’effiċjenza għolja u li jwaqqfu skemi ta’ appoġġ f’konformità mal-potenzjali nazzjonali identifikati.

(40) Sabiex tkun iffaċilitata l-implimentazzjoni ta’ dawn il-miżuri Komunitarji, sabiex ikun hemm iktar penetrazzjoni fis-suq għall-għejun li jiġġeddu ta’ l-enerġija u sabiex titjieb l-effiċjenza ta' l-enerġija, jeħtieġ programmi ta’ promozzjoni speċifiċi fuq livell Komunitarju sabiex jinħolqu l-kundizzjonijiet għall-mixja lejn sistemi ta’ enerġija sostenibbli, partikolarment sabiex jappoġġaw l-istandardizzazzjoni ta’ tagħmir li jipproduċi jew jikkonsma għejun li jiġġeddu ta’ l-enerġija, sabiex tiżdied l-adozzjoni tat-teknoloġija u sabiex tinfirex l-aħjar prassi fi tmexxija tad-domanda. Dan japplika wkoll għal miżuri Komunitarji marbuta ma’ l-ittikkettar ta’ l-effiċjenza ta’ l-enerġija ta’ tagħmir elettriku, elettroniku, ta’ l-uffiċċju u tal-komunikazzjonijiet u l-istandardizzazzjoni ta’ tagħmir tad-dawl, tas-sħana u ta’ l- air-conditioning . Programm speċifiku msejjaħ "il-Programm ta’ appoġġ għall-politika dwar l-ICT" għandu għalhekk jiġi stabbilit.

(41) Sabiex jintlaħaq l-impatt kollu ta’ l-istrateġija stabbilita għall-enerġija sostenibbli jeħtieġ mhux biss kontinwità ma’ l-appoġġ Komunitarju lill-iżvilupp tal-politika u l-implimentazzjoni u t-tneħħija ta’ xkiel eżistenti mhux teknoloġiku permezz ta’ kampanji msaħħa ta’ promozzjoni, iżda, u fuq kollox, appoġġ sabiex l-investiment ikun aċċellerat u sabiex titħeġġeġ l-adozzjoni ta’ teknoloġiji innovattivi madwar il-Komunità.

(42) Flimkien ma' avvanzi ambjentali, għejun ta' l-enerġija li jiġġeddu u l-effiċjenza ta' l-enerġija jinsabu fl-iktar industriji li qed jikbru malajr fil-Komunità, u joħolqu impjiegi ġodda u innovattivi. L-industrija Ewropea ta’ l-enerġija li tiġġedded qiegħda fuq quddiem fid-dinja fl-iżvilupp ta’ teknoloġiji għall-ġenerazzjoni ta’ enerġija elettrika li tiġġedded. Dawn joffru benefiċċji għall-koeżjoni ekonomika u soċjali u jevitaw il-ħela tar-riżorsi.

(43) Id-Deċiżjoni Nru 1230/2003/KE tal-Parlament Ewropew u tal-Kunsill tas-26 ta’ Ġunju 2003 li tadotta programm multi-annwali għal azzjoni fil-qasam ta' l-enerġija 'Enerġija Intelliġenti – Ewropa’ (2003-2006)[65] se tiskadi fil-31 ta’ Diċembru 2006.

(44) Tlieta mill-erba’ oqsma speċifiċi tal-programm stabbilit mid-Deċiżjoni Nru 1230/2003/KE għandhom jitkomplew taħt dan il-programm. Dawn huma: (i) il-promozzjoni ta’ l-effiċjenza ta' l-enerġija u l-użu razzjonali tar-riżorsi ta' l-enerġija (‘SAVE’); (ii) il-promozzjoni ta’ għejun ta’ l-enerġija ġodda u li jiġġeddu (‘ALTENER’) u (iii) il-promozzjoni ta’ l-effiċjenza ta’ l-enerġija u l-użu ta’ għejun ta’ enerġija ġodda u li jiġġeddu fit-trasport (‘STEER’).

(45) Id-dimensjoni internazzjonali (‘COOPENER’) tal-programm stabbilita mid-Deċiżjoni Nru 1230/2003/KE għandha titkompla fil-qafas ta’ l-istrumenti Komunitarji ġodda għall-għajnuna esterna[66].

(46) Skond il-prinċipji ta’ tmexxija tajba u regolamentazzjoni aħjar, il-Kummissjoni kkummissjonat esperti indipendenti sabiex iwettqu evalwazzjoni ex-ante ta' programm Komunitarju multi-annwali imġedded fil-qasam ta’ l-enerġija sabiex isegwi l-programm Enerġija Intelliġenti – Ewropa li għaddej bħalissa wara l-31 ta’ Diċembru 2006. Fir-rapport tagħhom, l-esperti kkonkludew dwar il-ħtieġa li tkun żgurata l-kontinwità tal-programm ‘Enerġija Intelliġenti – Ewropa’ wara l-2006, u sabiex ikun imġedded fi strument iktar komprensiv u ambizzjuż.

(47) Minħabba li l-għanijiet ta’ l-azzjonijiet li għandhom jittieħdu dwar it-titjib tal-kompetittività u l-innovazzjoni tal-Komunità ma jistgħux jintlaħqu b’mod suffiċjenti mill-Istati Membri minħabba l-ħtieġa għal sħubijiet multilaterali, mobbiltà trans-nazzjonali u skambji madwar il-Komunità kollha tat-tagħrif, u jistgħu għalhekk, minħabba n-natura ta’ l-azzjonijiet u l-miżuri meħtieġa, jintlaħqu aħjar fuq livell Komunitarju, il-Komunità tista’ tadotta miżuri, fi qbil mal-prinċipju ta’ sussidjarjetà kif stipulat fl-Artikolu 5 tat-Trattat. Skond il-prinċipju tal-proporzjonalità, kif iddikjarat f'dan l-Artikolu, din id-Deċiżjoni ma tmurx lil hinn minn dak li hu meħtieġ sabiex jintlaħqu dawn il-miri.

(48) Il-miżuri neċessarji għall-implimentazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni[67].

(49) Filwaqt li titqies in-natura tal-kwistjonijiet li għandhom jiġu indirizzati fil-programmi speċifiċi, il-Kummissjoni għandha tkun megħjuna minn kumitati differenti għall-implimentazzjoni ta’ kull programm speċifiku.

(50) Id-Deċiżjoni [xxx] tal-Parlament Ewropew u tal-Kunsill tistabbilixxi programm multi-annwali, imsejjaħ eContentplus, sabiex il-kontenut diġitali fl-Ewropa jsir iktar aċċessibbli, użabbli u sfruttabbli. Dik id-Deċiżjoni se tiskadi fi tmiem l-2008. Minn hemm ‘il quddiem, miżuri maħsuba li jagħmlu l-kontenut diġitali fl-Ewropa iżjed aċċessibbli u sfruttabbli għandhom jitkomplew taħt il-Programm ta’ appoġġ lill-politika dwar l-ICT stabbilit minn din id-Deċiżjoni[68].

(51) IL-miżuri previsti fid-Deċiżjoni 96/413/KE għandhom ikunu integrati fil-programm għall-Intraprenditorija u l-Innovazzjoni. id-Deċiżjoni 96/413/KE għandha għalhekk tiġi rrevokata,

IDDEĊIDEW KIF ĠEJ:

TITOLU I DISPOŻIZZJONIJIET KOMUNI

Kapitolu IIl-Programm ta’ Qafas għall-Kompetittività u l-Innovazzjoni

Artikolu 1 Twaqqif

1. Programm ta’ qafas għall-azzjoni Komunitarja fil-qasam tal-kompetittività u l-innovazzjoni, li jkopri l-perjodu mill-1 ta’ Jannar 2007 sal-31 ta’ Diċembru 2013, minn hawn ‘il quddiem imsejjaħ “il-Programm ta’ Qafas”, huwa b'dan imwaqqaf.

2. Il-Programm ta’ Qafas se jikkontribbwixxi lejn il-kompetittività u l-kapaċità innovattiva tal-Komunità bħala soċjeta ta’ l-informazzjoni avvanzata, bi żvilupp sostenibbli msejjes fuq it-tkabbir ekonomiku bbilanċjat u ekonomija soċjali tas-suq kompetittiva ħafna b’livell għoli ta’ ħarsien u titjib tal-kwalità ta’ l-ambjent.

3. Il-Programm ta’ Qafas mhux se jkopri attivitajiet ta’ riċerka u żvilupp teknoloġiku mwettqa skond l-Artikolu 166 tat-Trattat.

Artikolu 2 Għanijiet

1. Il-Programm ta’ Qafas se jkollu l-għanijiet li ġejjin:

(a) li jkattar il-kompetittività ta’ l-impriżi u partikolarment ta’ Impriżi Żgħar u ta’ Daqs Medju (SMEs);

(b) il-promozzjoni ta’ l-innovazzjoni inkluża l-eko-innovazzjoni;

(c) l-aċċellerazzjoni ta’ l-iżvilupp ta’ Soċjetà ta’ l-Informazzjoni kompetittiva, innovattiva u inklussiva;

(d) il-promozzjoni ta’ l-effiċjenza ta’ l-enerġija u l-għejun li jiġġeddu ta’ l-enerġija fis-setturi kollha inkluż it-trasport.

2. L-għanijiet tal-Programm ta’ Qafas se jkunu segwiti permezz ta’ l-implimentazzjoni tal-programmi speċifiċi li huma stabbiliti fit-Titolu II, minn hawn ‘il quddiem ‘il-programmi speċifiċi’:

(a) Il-Programm għall-Intraprenditorija u l-Innovazzjoni

(b) Il-Programm ta’ Appoġġ għall-Politika dwar l-ICT

(c) Il-Programm Enerġija Intelliġenti - Ewropa

Artikolu 3 Baġit

1. L-ammont finanzjarju ta’ referenza għall-implimentazzjoni tal-Programm ta’ Qafas se jkun ta' EUR 4.212,6 miljun.

2. It-tqassim indikattiv tal-baġit għall-programmi speċifiċi jidher fl-Anness I.

3. L-approprjazzjonijiet annwali għandhom ikunu awtorizzati mill-awtorità ta' l-estimi fil-limiti tal-perspettiva finanzjarja.

Artikolu 4 Parteċipazzjoni ta' pajjiżi terzi

Il-Programm ta’ Qafas se jkun miftuħ għall-parteċipazzjoni ta':

(a) pajjiżi EFTA li huma membri taż-ŻEE, skond il-kundizzjonijiet stipulati fil-Ftehim ŻEE;

(b) pajjiżi kandidati li jgawdu minn strateġija ta’ qabel l-adeżjoni, skond il-prinċipji ġenerali u t-termini u l-kundizzjonijiet ġenerali għall-parteċipazzjoni ta’ dawn il-pajjiżi fi programmi Komunitarji stabbiliti fil-Ftehimiet Qafas u d-Deċiżjonijiet ta’ Assoċjazzjoni tal-Kunsill rispettivi;

(c) il-pajjiżi Balkani tal-Punent, skond id-dispożizzjonijiet li għandhom jiġu determinati ma' dawk il-pajjiżi wara l-istabbiliment ta' ftehimiet qafas dwar il-parteċipazzjoni tagħhom fi programmi Komunitarji;

(d) pajjiżi terzi oħra, meta ftehimiet jippermettu hekk.

Kapitolu IIImplimentazzjoni tal-Programm Qafas

Artikolu 5 Programmi ta’ Ħidma

1. Il-Kummissjoni se tadotta programmi annwali ta’ ħidma għall-programmi speċifiċi skond il-proċ edura msemmija fl-Artikolu 46(2).

Il-Kummissjoni se tiżgura l-implimentazzjoni tagħhom.

2. L-emendi lill-programmi ta’ ħidma annwali msemmija fil-paragrafu 1 dwar l-allokazzjonijiet tal-baġit ta’ iktar minn miljun Euro se jkunu adottati skond il-proċedura msemmija fl-Artikolu 46(2).

Artikolu 6 Tipi ta’ miżuri ta’ implimentazzjoni

1. Il-miżuri għall-implimentazzjoni tal-programmi ta’ ħidma se jkunu, b’mod partikolari:

(a) strumenti finanzjari Komunitarji għall-SMEs;

(b) networks li jgħaqqdu flimkien partijiet interessati differenti;

(c) proġetti sperimentali, replikazzjoni tas-suq u miżuri oħra li jappoġġjaw l-adozzjoni ta’ l-innovazzjoni;

(d) analiżi tal-politika, żvilupp u koordinament ma’ pajjiżi parteċipanti;

(e) qsim ta’ tagħrif, tixrid u tkabbir ta’ l-għarfien;

(f) appoġġ lill-azzjonijiet konġunti ta’ Stati Membri jew reġjuni;

(g) procurement ibbażat fuq speċifikazzjonijiet tekniċi elaborati f’ kooperazzjoni ma' l-Istati Membri;

(h) ġemelaġġ bejn l-awtoritajiet fuq livelli nazzjonali u reġjonali.

2. Dawn il-miżuri u oħrajn addizzjonali, kif stipulat fit-Taqsima 2 tal-Kapitolu I, II u III tat-Titolu II, jistgħu jiġu applikati lill-programmi speċifiċi kollha, jekk il-programm ta’ ħidma rilevanti jipprevedi hekk.

3. Il-finanzjament mogħti se jirrispetta kompletament ir-regoli Komunitarji dwar l-għajnuna ta' l-Istat u l-istrumenti supplimentari.

Artikolu 7 Għajnuna Teknika

Il-pakkett tal-baġit stabbilit b'din id-Deċiżjoni jista' jkopri nfiq marbut ma' azzjonijiet ta' tħejjija, sorveljanza, verifika u evalwazzjoni direttament meħtieġa għall-implimentazzjoni ta' din id-Deċiżjoni u għall-ilħuq ta' l-għanijiet tagħha.

Dawk l-azzjonijiet jistgħu, partikolarment, jinkludu studji, laqgħat, attivitajiet ta’ informazzjoni, pubblikazzjonijiet, infiq fuq għodda informatika, sistemi u netwerks għall-iskambju u l-ipproċessar tat-tagħrif, u kull infiq ieħor għal assistenza jew tagħrif espert ta' natura teknika, xjentifika u amministrattiva li l-Kummissjoni tista' teħtieġ għall-iskopijiet ta’ l-implimentazzjoni ta’ din id-Deċiżjoni.

Artikolu 8 Sorveljanza u evalwazzjoni

1. Il-Kummissjoni se tissorvelja regolarment l-implimentazzjoni tal-Programm Qafas u l-programmi speċifiċi tiegħu.

Il-Kummissjoni se tistabbilixxi rapport annwali ta’ implimentazzjoni għal kull programm speċifiku dwar l-attivitajiet appoġġati permezz ta’ implimentazzjoni finanzjarja, riżulati u impatti.

2. Il-Programm Qafas u l-programmi speċifiċi tiegħu se jkunu soġġetti għal evalwazzjonijiet interim u finali li se jeżaminaw kwistjonijiet bħalma huma r-rilevanza, l-koerenza u s-sinerġiji, l-effettività, l-effiċjenza, is-sostenibbiltà u l-utilità.

L-evalwazzjonijiet interim jistgħu wkoll jinkludu elementi ta’ evalwazzjoni ex-post fir-rigward ta’ programmi ta’ qabel.

3. L-evalwazzjonijiet interim u finali tal-programmi speċifiċi u l-allokazzjonijiet tal-baġit meħtieġa se jkunu inklużi fil-programmi ta’ ħidma rispettivi.

L-evalwazzjoni interim u finali tal-Programm Qafas u l-allokazzjonijiet tal-baġit meħtieġa se jkunu inklużi fil-programm ta’ ħidma għall-programm speċifiku “Programm għall-Intraprenditorija”, stabbilit fil-Kapitolu I tat-Titolu II.

4. L-evalwazzjoni interim tal-Programm Qafas se titlesta sal-31 ta’ Diċembru 2009, u l-evalwazzjoni finali sal-31 ta' Diċembru 2011.

L-evalwazzjonijiet interim u finali tal-programmi speċifiċi se jkunu magħmula b’mod li r-riżultati tagħhom jkunu jistgħu jitqiesu fl-evalwazzjoni interim u dik finali tal-Programm Qafas.

5. Il-Kummissjoni se tikkomunika r-riżultati ewlenin ta’ l-evalwazzjoni interim u dik finali tal-Programm Qafas u tal-programmi speċifiċi tiegħu lill-Parlament Ewropew, lill-Kunsill, lill-Kumitat Ekonomiku u Soċjali Ewropew, u lill-Kumitat tar-Reġjuni.

Artikolu 9 Ħarsien ta’ l-interessi finanzjarji tal-Komunitajiet

1. Il-Kummissjoni se tiżgura li, fejn azzjonijiet iffinanzjati taħt din id-Deċiżjoni huma implimentati, l-interessi finanzjarji tal-Komunità jkunu protetti permezz ta' l-applikazzjoni ta' miżuri sabiex jiġu evitati l-frodi, l-korruzzjoni u attivitajiet illegali oħra, b'kontrolli effettivi u bl-irkupru ta' fondi li ma' tħallsux kif suppost u, jew jekk jinsabu xi irregolaritajiet, b'penali effettivi, proporzjonati u dissważivi, skond ir-Regolament (KE, Euratom Nru 2988/95 u r-Regolament (Euratom, KE) Nru 2185/96, u r-Regolament (KE) Nru 1073/1999.

2. Għall-azzjonijiet Komunitarji ffinanzjati taħt din id-Deċiżjoni, ir-Regolament (KE, Euratom) Nru 2988/95 u r-Regolament (Euratom, KE) Nru 2185/96 se japplikaw għal kull ksur ta’ xi dispożizzjoni tal-liġi Komunitarja, inkluż ksur ta’ obbligazzjoni kuntrattwali stipulata fuq il-bażi tal-programm, li jirriżulta minn att jew nuqqas minn operatur ekonomiku, li għandu, jew jista' jkollu, l-effett li jippreġudika l-baġit ġenerali tal-Komunitajiet Ewropej jew baġits immexxija minnhom, b'partita ta' nfiq mhux iġġustifikata.

3. Il-miżuri kollha ta’ implimentazzjoni li jirriżultaw minn din id-Deċiżjoni se jipprovdu, b’mod partikolari, għas-sorveljanza u l-kontroll finanzjarju mill-Kummissjoni jew kwalunkwe rappreżentant awtorizzat minnha u għall-verifiki mill-Qorti Ewropea ta’ l-Awdituri, fuq il-post jekk ikun meħtieġ.

TITOLU II Il-Programmi Speċifiċi

Kapitolu I Il-Programm għall-Intraprenditorija u l-Innovazzjoni

Taqsima 1 L-GħANIJIET U L-OQSMA TA’ L-AZZJONI

Artikolu 10 Twaqqif u għanijiet

1. Programm li jappoġġa l-impriżi u l-SMEs, l-intraprenditorija, l-innovazzjoni u l-kompetittività industrijali, (minn hawn ‘il quddiem ‘il-Programm għall-Intraprenditorija u l-Innovazzjoni’), huwa b'dan imwaqqaf.

2. Il-Programm għall-Intraprenditorija u l-Innovazzjoni se jipprovdi għal azzjonijiet li jappoġaw, itejbu, iħeġġu u jippromwovu:

(a) l-aċċess għall-finanzi għall-bidu u t-tkabbir ta’ SMEs u investiment f’attivitajiet ta’ innovazzjoni, inkluża l-eko-innovazzjoni;

(b) il-ħolqien ta’ ambjent favorevoli għall-kooperazzjoni ta’ l-SMEs;

(c) l-innovazzjoni fl-impriżi, inkluża l-eko-innovazzjoni;

(d) kultura ta’ intraprenditorija u innovazzjoni;

(e) inizjattiva u innovazzjoni marbuta mar-riforma ekonomika u amministrattiva.

Artikolu 11 Aċċess għall-finanzi għall-bidu u t-tkabbir ta’ SMEs

Azzjonijiet marbuta ma’ l-aċċess għall-finanzi għall-bidu u t-tkabbir ta’ SMEs u ma’ investiment f’attivitajiet ta’ innovazzjoni, inkluża l-eko-innovazzjoni, jistgħu jinkludu:

(a) żieda fil-volumi ta' investiment ta’ fondi kapitali ta’ riskju u mezzi ta’ investiment immexxija minn investituri informali

(b) l-għoti ta’ ingranaġġ lil strumenti għall-finanzjament tad-dejn ta’ l-SMEs.

(c) titjib ta’ l-ambjent finanzjarju għall-SMEs.

Artikolu 12 Kooperazzjoni bejn l-SMEs

Azzjonijiet marbuta mal-kooperazzjoni bejn l-SMEs jistgħu jinkludu:

(a) it-tħeġġiġ ta’ servizzi li jappoġġaw l-SMEs;

(b) il-kontribut lejn miżuri li jgħinu lill-SMEs jikkooperaw ma’ impriżi oħra f’pajjiżi oħra, inkluż l-involviment ta’ SMEs fil-qasam ta’ l-istandardizzazzjoni Ewropea;

(c) il-promozzjoni u l-faċilitazzjoni tal-kooperazzjoni internazzjonali bejn in-negozji.

Artikolu 13 L-innovazzjoni, inkluża l-eko-innovazzjoni fl-impriżi

Azzjonijiet marbuta ma’ l-innovazzjoni, inkluża l-eko-innovazzjoni, jistgħu jinkludu:

(a) it-tkattir ta’ innovazzjoni speċifika għas-settur, raggruppamenti, netwerks ta’ innovazzjoni, assoċjazzjonijiet ta' innovazzjoni pubbliċi-privati u kooperazzjoni ma’ l-organizzazzjonijiet internazzjonali rilevanti, u l-użu ta’ tmexxija ta’ l-innovazzjoni;

(b) l-appoġġ għal programmi nazzjonali u reġjonali għall-innovazzjoni tan-negozju;

(c) l-appoġġ għall-l-adozzjoni ta' teknoloġiji innovattivi;

(d) l-appoġġ għas-servizzi għat-trasferiment trans-nazzjonali ta' għarfien u teknoloġija u għat-tmexxija tal-proprjetà intellettwali u industrijali;

(e) it-tiftix għal tipi ġodda ta’ servizzi innovattivi;

(f) it-trawwim tat-teknoloġija u l-għarfien permezz ta’ l-arkivjar u t-trasferiment ta’ tagħrif.

Artikolu 14 Kultura ta’ intraprenditorija u innovazzjoni;

Azzjonijiet marbuta mal-kultura ta’ intraprenditorija u innovazzjoni, jistgħu jinkludu:

(a) it-tħeġġiġ ta’ mentalitajiet, ħiliet u kultura intraprenditorjali, u l-ibbalanċjar tar-riskji u l-gwadann intraprenditorjali, partikolarment għal intraprendituri żagħżagħ;

(b) it-tħeġġiġ ta’ ambjent tan-negozju favorevoli għall-innovazzjoni, l-iżvilupp ta’ l-impriża u t-tkabbir;

(c) l-apoġġ għall-iżvilupp tal-politika u l-kooperazzjoni bejn l-atturi, inklużi ġestituri tal-programmi nazzjonali u reġjonali.

Artikolu 15 Inizjattiva u innovazzjoni marbuta mar-riforma ekonomika u amministrattiva.

Azzjonijiet fir-rigward ta’ inizjattiva u innovazzjoni marbuta mar-riforma ekonomika u amministrattiva jistgħu jinkludu:

(a) il-ġbir ta’ tagħrif, l-analiżi u s-sorveljanza tar-rendiment, u l-iżvilupp u l-koordinament tal-politika;

(b) il-kontribut lejn id-definizzjoni u l-promozzjoni ta' strateġiji tal-kompetittività marbuta mas-setturi ta’ l-industrija u s-servizzi;

(c) l-appoġġ għat-tagħlim reċiproku għall-eċċellenza fl-amministrazzjonijiet nazzjonali u reġjonali.

Taqsima 2 IMPLIMENTAZZJONI

Artikolu 16 Strumenti finanzjari Komunitarji għall-SMEs;

1. L-istrumenti finanzjari Komunitarji se jitħaddmu bil-għan li jiffaċilitaw l-aċċess għall-finanzi għall-SMEs f'ċerti fażi taċ-ċiklu tal-ħajja tagħhom: bidu, tnedija, espansjoni u trasferiment tan-negozju. Investimenti li jsiru minn SMEs f’attivitajiet bħalma huma l-iżvilupp teknoloġiku, l-innovazzjoni, u t-trasferiment teknoloġiku se jkunu inklużi fl-ambitu ta’ l-istrumenti.

2. L-istrumenti msemmija fil-paragrafu 1 se jkunu dawn li ġejjin:

(a) il-Faċilità għal Tkabbir Għoli u l-Innovazzjoni ta’ l-SMEs (GIF);

(b) il-Faċilità ta’ Garanzija ta’ l-SMEs (SMEG);

(c) l-Iskema għall-Bini tal-Kapaċità (CBS).

3. Arranġamenti ta’ implimentazzjoni li jikkonċernaw l-istrumenti differenti jidhru fl-Anness II.

Artikolu 17 Il-GIF

1. Il-GIF se titħaddem mill-EIF f’isem il-Kummissjoni.

Din se twettaq il-ħidmiet li ġejjin:

(a) il-kontribut lejn it-twaqqif u l-iffinanzjar ta’ SMEs u t-tnaqqis ta’ differenza fl-interess azzjonarju u s-suq tal-kapital ta' riskju, li żżomm l-SMEs milli jisfruttaw il-potenzjal ta’ tkabbir tagħhom;

(b) l-appoġġ lil SMEs innovattivi b’potenzjali għoli għat-tkabbir, partikolarment dawk li qed iwettqu riċerka, żvilupp jew attivitajiet innovattivi oħra;

2. Il-GIF tkun tikkonsisti f’żewġ twieqi:

L-ewwel tieqa, imsejħa GIF1, se tkopri investimenti tal-fażijiet tal-bidu (bidu u tnedija). Din se timmira lejn l-investiment f'fondi ta' kapital ta' riskju speċjalizzati bħalma huma fondi tal-fażijiet bikrija ( early stage ), fondi li jitħaddmu reġjonalment, fondi ffokati fuq setturi, teknoloġiji jew RTD speċifiċi, u fondi marbuta ma’ inkubaturi, li minn naħa tagħhom se jipprovdu kapital lill-SMEs. Din tista’ wkoll tinvesti f’fondi u mezzi ta' l-investiment immexxija minn investituri informali.

It-tieni tieqa, imsejħa GIF2, se tkopri l-investimenti tal-fażijiet ta’ espansjoni u se tinvesti f’fondi ta’ kapital ta’ riskju speċjalizzat, li minn naħa tagħhom se jipprovdu kważi-interess azzjonarju jew interess azzjonarju lil SMEs innovattivi b’potenzjal għoli għat-tkabbir fil-fażi ta’ espansjoni tagħhom. Investiments GIF2 se jevitaw kapital ta’ akkwist jew kapital ta’ bdil.

Il-GIF tista’ tinvesti f’intermedjarji billi taħdem, fejn ikun xieraq, ma' skemi nazzjonali li għandhom l-għan li jiżviluppaw kumpaniji li jinvestu f’negozji żgħar.

Artikolu 18 Il-Faċilità SMEG

1. Il-Faċilità SMEG se titħaddem mill-EIF f’isem il-Kummissjoni.

Din se twettaq il-ħidmiet li ġejjin:

(a) tipprovdi kontro-garanziji jew, fejn ikun xieraq, ko-garanziji għal skemi ta’ garanziji mħaddma fil-pajjiżi eliġibbli;

(b) tipprovdi garanziji diretti għal kull intermedjarju finanzjarju xieraq ieħor.

2. Il-Faċilità SMEG se tikkonsisti f’erba’ twieqi:

L-ewwel tieqa, (a) finanzjament tad-dejn permezz ta’ self jew kiri, se jnaqqas id-diffikultajiet partikolari li l-SMEs iħabbtu wiċċhom magħhom minħabba r-riskju għola pperċepit li hu assoċjat ma’ investiment f’attivitajiet marbuta ma' l-għarfien bħalma huma l-iżvilupp teknoloġiku, l-innovazzjoni u t-trasferiment tat-teknoloġija u minħabba n-nuqqas ta' biżżejjed garanziji fuq is-self.

It-tieni tieqa, (b) finanzjament ta’ mikro-kreditu, se jħeġġu l-istituzzjonijiet finanzjarji sabiex ikollhom rwol ikbar fl-għoti ta' self ta' ammont iżgħar li normalment ikun jinvolvi spejjeż proporzjonalment ogħla għal dawk li jissellfu u m'għandhomx biżżejjed garanziji fuq is-self. Barra minn garanziji u kontro-garanziji, l-intermedjarji finanzjarji jistgħu jirċievu għotjiet sabiex itaffu ftit mill-ispejjeż amministrattivi għolja li jmorru mal-finanzjament ta’ mikro-kreditu.

It-tielet tieqa, (c) garanziji għal investimenti f’fondi ta’ interess azzjonarju jew kważi-interess azzjonarju lill-SMEs, se jinkludu investimenti minn fondi lokali jew reġjonali li jipprovdu kapital tal-bidu u/jew kapital fil-fażi ta’ tnedija, kif ukoll fondi tan-nofs sabiex jitnaqqsu d-diffikultajiet partikolari li SMEs iħabbtu wiċċhom magħhom minħabba l-istruttura finanzjara dgħajfa tagħhom, u dawk b’riżultat ta’ trasferimenti tan-negozji.

Ir-raba’ tieqa, (d) is-sigurta’ ( securitisation ) tal-portfolli ta’ finanzjament tad-dejn ta’ l-SMEs se timmobilizza l-finanzjament tad-dejn addizzjonali taħt arranġamenti xierqa ta’ qsim tar-riskju ma’ l-istituzzjonijiet fil-mira. L-appoġġ għal dawn it-tranżazzjonijiet se jiddependi mill-impenn ta’ istituzzjonijiet minn fejn joriġina l-finanzjament ( originating institutions ) li jagħtu parti sinifikanti tal-likwidità li jibqa’ mill-kapital immobilizzat għal self ġdid lil SMEs f’perjodu ta’ żmien raġonevoli.

Artikolu 19 Is-CBS

1. Is-CBS se jitħaddem ma’ istituzzjonijiet finanzjarji internazzjonali, inklużi l-Bank Ewropew għar-Rikostruzzjoni u l-Iżvilupp (EBRD), il-Bank Ewropew għall-Investiment (EIB), l-EIF u l-Bank ta' l-Iżvilupp tal-Kunsill ta' l-Ewropa (CEB).

Din se twettaq il-ħidmiet li ġejjin:

(a) it-titjib tat-tagħrif espert dwar l-investiment u t-teknoloġija ta’ fondi li jinvestu f’SMEs innovattivi jew SMEs b’potenzjal għat-tkabbir;

(b) l-istimolazzjoni tal-provvista ta’ kreditu lill-SMEs permezz tat-titijib tal-proċeduri ta’ valutazzjoni tal-kreditu għas-self lill-SMEs.

2. Is-CBS se tikkonsisti fl-Azzjoni ta’ Kapital tal-Bidu u l-Azzjoni ta’ Sħubija.

L-Azzjoni ta’ Kapital tal-Bidu se tipprovdi għotjiet sabiex tistimola l-provvista tal-kapital ta’ riskju għall-SMEs innovattivi u SMEs oħra b’potenzjal għat-tkabbir, inklużi dawk fl-ekonomija tradizzjonali, permezz ta’ appoġġ lil fondi tal-bidu jew tat-tnedija jew organizzazzjonijiet simili. Se jkunu pprovduti għotjiet għall-kiri fit-tul ta' staff addizzjonali b'tagħrif espert speċifiku dwar investiment jew teknoloġija.

L-Azzjoni ta’ Sħubija se tipprovdi għotjiet lil intermedjarji finanzjarji sabiex ikopru l-ispiża ta' l-assistenza teknika sabiex itejbu l-proċeduri ta’ valutazzjoni tal-kreditu għall-finanzjament tad-dejn ta’ l-SMEs, bil-għan li tkun stimolata l-provvista ta' finanzi lill-SMEs f'pajjiżi b'intermedjazzjoni bankarja baxxa.

Għall-iskop tal-Azzjoni ta’ Sħubija “intermedjazzjoni baxxa” se tkun marbuta ma’ operazzjonijiet bankarji f’pajjiżi fejn il-kreditu domestiku bħala perċentwal tal-Prodott Gross Domestiku tal-pajjiż huwa sinjifikament inqas mill-medja Komunitarja skond it-tagħrif rilevanti stabbilit mill-Bank Ċentrali Ewropew jew il-Fond Monetarju Internazzjonali.

L-Azzjoni ta’ Sħubija takkumpanja l-linji ta’ kreditu jew il-qsim tar-riskju pprovdut mill-istituzzjonijiet finanzjarji internazzjonali lil banek jew istituzzjonijiet finanzjarji sħab mill-pajjiżi eliġibbli. Parti sinjifikanti mill-azzjoni se tkun marbuta mat-titjib tal-ħila tal-banek li jivvalutaw il-vijabilità kummerċjali ta' proġetti b'komponent sinifikanti ta' eko-innovazzjoni.

Artikolu 20 Servizzi b'appoġġ għan-negozji u għall-innovazzjoni

1. Servizzi b'appoġġ għan-negozji u għall-innovazzjoni, b’mod partikolari lill-SMEs, se jkunu mħeġġa.

2. Għall-iskop tal-paragrafu 1, l-appoġġ finanzjarju se jingħata lil sħab tan-netwerk sabiex jipprovdu, partikolarment:

(a) Servizzi ta’ Tagħrif, Feedback u Kooperazzjoni bejn in-Negozji;

(b) Servizzi ta’ Trasferiment ta’ Innovazzjoni, Teknoloġija u Għarfien;

(c) Serviżżi li jħeġġu l-parteċipazzjoni ta’ SMEs fil-Programm Qafas Komunitarju għar-Riċerka u l-Iżvilupp Teknoloġiku (RTD).

Id-dettalji dwar dawn is-servizzi huma mniżżla fil-Anness III.

3. Il-Kummissjoni se tagħżel sħab tan-netwerk permezz ta’ sejħiet għall-proposti marbuta mas-servizzi differenti msemmija fil-paragrafi 2(a), (b) u (c). Wara dawn is-sejħiet għall-proposti l-Kummissjoni tista’ twaqqaf ftehim qafas ta’ sħubija ma’ sħab magħżula tan-netwerk filwaqt li tispeċifika t-tip ta’ attivitajiet li se jkunu offruti, l-proċedura għal għoti ta' għotjiet lilhom u d-drittijiet ġenerali u l-obbligazzjonijiet ta' kull parti. Is-sħubija qafas tista’ tkopri l-perjodu kollu tal-programm.

4. Barra mis-servizzi msemmija fil-paragrafi 2(a), (b) u (c), il-Kummissjoni tista’ tipprovdi appoġġ finanzjarju għall-implimentazzjoni ta’ attivitajiet oħra li jaqgħu fl-ambitu tal-programm qafas wara sejħiet għall-proposti limitati għas-sħab tan-netwerk.

5. Il-Kummissjoni se tappoġġa s-sħab fin-netwerk billi tagħmel disponibbli l-appoġġ ta' koordinament u operattiv xieraq. Organizzazzjonijiet imwaqqfa f’pajjiżi li mhumiex jipparteċipaw fil-programm jista’ jkollhom il-possibilità li jgawdu minn dan il-koordinament u l-appoġġ operattiv.

6. Il-Kummissjoni se tiżgura li s-sħab fin-netwerk jikkooperaw ma’ xulxin u li, fil-każ li xi sieħeb fin-netwerk ma’ jistax jindirizza mistoqsija li saritlu, dak is-sieħeb għandu jirreferi l-mistoqsija lil sieħeb kompetenti.

Artikolu 21 Skema ta’ appoġġ għall-innovazzjoni tan-negozju

1. L- iskema ta’ appoġġ għall-innovazzjoni tan-negozju se trawwem il-kooperazzjoni trans-nazzjonali bejn il-programmi li jappoġġjaw l-innovazzjoni tan-negozju.

2. Grupp ta’ programmi li jikkooperaw jista’ jkun eliġibbli għall-għajnuna Komunitarja meta dawn:

(a) huma mmexxija individwalment minn awtoritajiet pubbliċi fuq livell nazzjonali jew sub-nazzjonali; u

(b) flimkien jinvolvu għallinqas tliet pajjiżi parteċipanti; u

(c) huma kkoordinati jew imħaddma b’mod konġunt.

3. Wara sejħiet Komunitarji għall-proposti, gruppi eliġibbli ta’ programmi li jikkooperaw jistgħu jintgħażlu sabiex jingħataw l-għajnuna.

4. L-għajnuna tista’ tingħata lil gruppi magħżula ta’ programmi li jikkooperaw bil-għan li jiżdied il-valur lil grupp sħiħ jew lil azzjoni jew azzjonijiet speċifiċi taħt grupp, li tinħoloq sinerġija bejn programmi li jikkooperaw, jew sabiex tkun żgurata l-massa kritika.

5. L-għajnuna tista' tkun fil-forma ta’ l-għotja ta’ finanzi Komunitarji addizzjonali lil gruppi ta’ programmi li jikkooperaw magħżula permezz ta' kontributi:

(a) lil fond komuni għall-appoġġ ta’ azzjonijiet taħt grupp ta’ programmi li jikkooperaw; jew

(b) lill-finanzjament ta' azzjonijiet konġunti speċifiċi taħt grupp ta’ programmi li jikkooperaw.

6. L-azzjonijiet megħjuna minn fond komuni bħal dan, jew azzjonijiet komuni speċifiċi li gawdew mill-finanzi Komunitarji, se jkunu miftuħa għal dawk kollha li kienu jkun eliġibbli li jipparteċipaw fl-azzjoni korrispondenti taħt kull programm li jikkoopera fil-grupp.

Artikolu 22 Analiżi, żvilupp u koordinament tal-politika ma’ pajjiżi parteċipanti

Dawn li ġejjin jistgħu isiru b’appoġġ għall-analiżi, l-iżvilupp u l-koordinament tal-politka ma’ pajjiżi parteċipanti:

(a) studji, ġbir ta’ tagħrif, stħarriġ tax-xejriet u pubblikazzjonijiet, ibbażati fejn ikun possibbli fuq statistiċi uffiċjali;

(b) laqgħat ta’ esperti, inklużi dawk minn istituzzjonijiet pubbliċi u partijiet interessati, konferenzi u attivitajiet oħra;

(c) tkabbir ta’ l-għarfien, networking u attivitajiet rilevanti oħra;

(d) stabbiliment ta' punti ta’ referenza tar-rendimenti nazzjonali u reġjonali, u ħidma fuq prassi tajba inkluż it-tixrid u l-implimentazzjoni tagħha.

Artikolu 23 Ġemellaġġ bejn l-awtoritajiet fuq livelli nazzjonali u reġjonali.

1. Sabiex tista’ sseħħ il-kooperazzjoni amministrattiva fil-mira, azzjonijiet ta’ ġemellaġġ jistgħu jitwaqqfu fuq il-bażi ta’ sejħiet għall-proposti lill-punti ta’ kuntatt nazzjonali. Dawn jistgħu sussegwentement jidentifikaw espert ewlieni jew tim ta’ esperti bi ftehim ma’ l-awtoritajiet rilevanti nazzjonali jew reġjonali.

2. Il-Kummissjoni se tirrevedi l-pjan ta’ ħidma stabbilit mill-espert ewlieni jew it-timijiet ta’ esperti u jistgħu jagħtu għotja lill-amministrazzjonijiet pubbliċi.

3. L-azzjonijiet ta’ ġemellaġġ jistgħu jkunu akkumpanjati mis-servizzi ċentrali ta’ appoġġ mill-Kummissjoni.

Artikolu 24 Miżuri ta’ appoġġ għall-programm

Il-Kummissjoni tista’ twettaq dan li ġej:

(a) analiżi u sorveljanza tal-kompetittività u kwistjonijiet settorjali, inkluż għar-rapport annwali tal-Kummissjoni dwar il-kompetittività ta’ l-industrija Ewropea;

(b) tħejjija ta’ evalwazzjonijiet ta' l-impatt ta' miżuri Komunitarji b'rilevanza partikolari għall-kompetittività ta' l-impriżi.

(c) evalwazzjoni ta’ aspetti speċifiċi jew miżuri ta’ implimentazzjoni speċifiċi marbuta ma’ dan il-programm;

(d) it-tixrid ta' tagħrif xieraq marbut ma' dan il-programm.

Taqsima 3 PROGRAMM TA’ ĦIDMA

Artikolu 25 Programm ta’ Ħidma

Il-programm ta’ ħidma se juri fid-dettal l-għanijiet u l-prijoritajiet, l-iskedi tal-ħidma kif ukoll ir-regoli għall-parteċipazzjoni u l-kriterji għall-għażla u l-evalwazzjoni tal-miżuri msemmija fl-Artikoli 16 sa 23.

Kapitolu IIIl-Programm ta’ Appoġġ għall-Politika dwar l-ICT

Taqsima 1 L-GħANIJIET U L-OQSMA TA’ L-AZZJONI

Artikolu 26 Twaqqif u għanijiet

1. Programm ta’ appoġġ għall-politika dwar it-teknoloġiji ta’ l-informatika u l-komunikazzjoni, minn hawn ‘il quddiem ‘il-Programm ta’ Appoġġ għall-Politika dwar l-ICT’, huwa b'dan stabbilit.

2. Il-Programm ta’ Appoġġ għall-Politika dwar l-ICT se jipprovdi għal dawn l-azzjonijiet li ġejjin:

(a) l-iżvilupp ta’ l-ispazju waħdieni Ewropew ta’ l-informazzjoni u t-tisħiħ tas-suq intern għall-prodotti u servizzi informatiċi;

(b) l-istimolu ta’ l-innovazzjoni permezz ta’ adozzjoni usa' ta' l-ICTs u investiment fihom;

(c) l-iżvilupp ta’ soċjetà ta’ l-informazzjoni inklussiva u ta’ servizzi iktar effiċjenti u effettivi fl-oqsma ta’ interess pubbliku, u t-titjib tal-kwalità tal-ħajja.

3. L-azzjonijiet imsemmija fil-paragrafu 2 se jitwettqu b’ enfasi partikolari fuq il-promozzjoni u t-tkabbir ta’ l-għarfien ta’ l-opportunitajiet u l-benefiċċji li l-ICTs jagħtu liċ-ċittadini u n-negozji.

Artikolu 27 L-ispazju uniku Ewropew għall-informazzjoni

L-azzjonijiet marbuta ma’ l-ispazju uniku Ewropew għall-informazzjoni se jkollhom l-għan li:

(a) jiżguraw aċċess kontinwu għal-servizzi msejsa fuq l-ICT u li jistabbilixxu kundizzjonijiet ta’ qafas xierqa għall-adozzjoni mgħaġġla u xierqa ta’ komunikazzjonijiet u servizzi diġitali konverġenti, inklużi l-aspetti ta’ interoperabilità, sigurtà u fiduċja.

(b) jtejbu l-kundizzjonijiet għall-iżvilupp tal-kontenut diġitali b’enfasi speċjali fuq il-multi-lingwiżmu u d-diversità kulturali;

(c) jissorveljaw il-Soċjetà ta’ l-Informazzjoni Ewropea, permezz ta’ ġbir ta’ tagħrif u analiżi ta’ l-iżvilupp, id-disponibbiltà u l-użu ta’ servizzi ta’ komunikazzjoni diġitali inkluż it-tkabbir ta’ l-internet, l-aċċess għall- broadband kif ukoll l-iżvilupp tal-kontenut u tas-servizzi.

Artikolu 28 L-innovazzjoni permezz ta’ l-adozzjoni usa’ ta’ l-ICTs u l-investiment fihom

L-azzjonijiet marbuta ma’ l-innovazzjoni permezz ta’ l-adozzjoni usa' ta’ l-ICTs u l-investiment fihom se jkollhom l-għan li:

(a) il-promozzjoni ta’ l-innovazzjoni fi proċessi, servizzi u prodotti li jseħħu permezz ta’ l-ICTs, partikolarment f’SMEs u servizzi pubbliċi, filwaqt li jitqiesu l-ħiliet meħtieġa;

(b) l-faċilitazzjoni ta’ l-interazzjoni bejn il-privat u l-gvern kif ukoll sħubiji għall-aċċellerazzjoni ta’ l-innovazzjoni u l-investimenti fl-ICTs;

(c) il-promozzjoni u t-tkabbir ta’ l-għarfien dwar l-opportunitajiet u l-benefiċċji li l-ICTs jagħtu liċ-ċittadini u n-negozji u l-istimolar tad-dibattitu fuq il-livell Ewropew dwar tendenzi emerġenti ta' l-ICT.

Artikolu 29 Soċjetà ta’ l-Informazzjoni inklussiva, servizzi iktar effiċjenti u effettivi fl-oqsma ta’ l-interess pubbliku u kwalità ta’ ħajja aħjar

L-azzjonijiet marbuta ma’ l-iżvilupp ta’ soċjetà ta’ l-informazzjoni inklussiva u ta’ servizzi iktar effiċjenti u effettivi fl-oqsma ta’ interess pubbliku, u t-titjib tal-kwalità tal-ħajja se jkollhom l-għan li :

(a) jwessgħu l-aċċessibilità għall-ICTs u l-għarfien bażiku dwar l-użu tal-kompjuter;

(b) isaħħu l-fiduċja u l-kunfidenza kif ukoll l-appoġġ ta’ l-użu ta’ l-ICT, filwaqt li jindirizzaw b’mod partikolari kwistjonijiet ta’ privatezza;

(c) jtejbu l-kwalità, l-effiċjenza u d-disponibbilità ta’ servizzi elettroniċi f’oqsma ta’ interess pubbliku u għall-parteċipazzjoni bl-ICT, inklużi servizzi interoperabbli pan-Ewropej kif ukoll l-iżvilupp ta’ materji primi ta' interess komuni u l-qsim ta’ prassi tajba.

Taqsima 2

IMPLIMENTAZZJONI

Sub-taqsima 1

L-implimentazzjoni ta’ proġetti, l-aħjar prassi u netwerks tematiċi

Artikolu 30 Ġenerali

Il-Programm ta’ Appoġġ għal politika dwar l-ICT jista’ jkun implimentat bi proġetti, azzjonijiet ta’ l-aħjar prassi, u netwerks tematiċi, inklużi azzjonijiet għall-ittestjar fuq skala wiesgħa u d-dimostrazzjoni ta’ servizzi pubbliċi innovattivi b’dimensjoni pan-Ewropea.

Proġetti, azzjonijiet ta’ l-aħjar prassi u netwerks tematiċi se jkollhom l-għan li jistimolaw l-implimentazzjoni u l-aħjar użu ta’ soluzzjonijiet innovattivi msejsa fuq l-ICT, partikolarment għal servizzi f’oqsma ta’ interess pubbliku. L-appoġġ Komunitarju se jiffaċilita l-koordinament u l-implimentazzjoni ta’ azzjonijiet għall-iżvilupp tas-Soċjetà ta’ l-Informazzjoni madwar l-Istati Membri.

Artikolu 31 Proġetti, l-aħjar prassi u netwerks tematiċi

1. Dawn li ġejjin se jkunu appoġġati:

(a) proġetti inklużi l-implimentazzjoni, u proġetti piloti u ta’ replikazzjoni tas-suq;

(